
I.  Legemsbevægelsens  Indflydelse  på 
Livsytringerne. 

Når  Åndedraget  standser  og  Hjærtet  står  stille,  så  er 
Livet  forbi.  Og  Hjærtet  er  en  Muskel  og  Åndedraget  sker 
ved  Muskelkraft;  så  livsvigtig  er  Musklernes  Evne  til  at  ved- 
ligeholde Bevægelse. 

Og  når  et  Smil  kruser  Læberne,  når  Øjnene  stråler  og 
Kinderne  rødmer,  så  er  det  Muskler,  som  sammentrækkes  eller 
slappes.  Eller  når  Ordet  lyder  fra  Menneskelæber,  så  for- 
skelligt i Tonefald  som  Moderens  Sang  for  sit  lille  Barn  og 
som  den  drukne  Voldsmands  hæse  Trusler,  det  er  Muskler, 
der  rører  Tungen,  Muskler,  der  åbner  og  lukker  Stemmerid- 
sen, Muskler,  der  driver  Luften  ud  og  ind.  Eller  når  Kunst- 
neren danner  Lerklumpen  til  et  Billede  eller  lokker  Toner  frem 
af  Violinen,  det  er  Muskler,  der  arbejder,  stærkt  og  sikkert, 
fint  og  udholdende.  Så  høj  en  Rang  har  Musklerne,  det  er 
de  Redskaber,  ved  hvilke  Livet  giver  sig  Udtryk. 

Og  endelig  — Musklerne  udgør  over  Halvdelen  af  det 
sunde  Legemes  Vægt;  og  de  optager  Blod,  de  volder  Stof- 
skifte, de  frembringer  Varme  og  de  bruger  Nervekraft  i For- 
hold hertil.  Så  stor  en  Andel  har  Musklerne  i den  legem- 
lige Husholdning. 

Og  dette  vort  Værktøj,  hvormed  vi  tildanner  hele  vor  ydre 
Tilværelse,  det  har.  et  eneste  Livskrav  ud  over  Ernæringen: 
at  blive  taget  i Brug,  at  komme  til  at  arbejde.  Arbejdsløs- 
hed er  for  det,  som  for  Mennesket  selv,  en  langsom  Bortdøen. 

Musklernes  Liv  afhænger  af  deres  Forbindelse  med  Hjer- 
nens Nerveceller,  jo  mere  levende  den  er,  desto  rigere  bliver 
Musklernes  Evne  til  at  virke.  Og  intet  i Menneskets  Legeme 
har  kraftigere  Liv  i sig  end  en  Muskeltråd.  Når  en  Mand  løfter 
en  Kampesten  i sine  Arme,  sa  er  det  en  Sammendragning  af 
den  bløde  Masse  — Protoplasmaet  — i Muskeltrådene  i hans 
Årmes  Bøjemuskler,  som  overvinder  Stenens  døde  Modstand. 
Der  er  en  mærkelig  Modsætning  mellem  den  overvundne,  den 
haide,  tunge  Sten,  og  den  sejrende,  den  bløde  Protoplasma; 
lå  den  på  Jorden  ved  Siden  af  Stenen,  vilde  det  være  en 
næppe  kendelig  slimet  Klump.  Så  vældig  er  det  organiske 
Livs  Styrke,  og  så  livsrigt  et  Stykke  organisk  Natur  er  Mu- 
skeltråden. Men  afbrydes  Forbindelsen  med  Hjernecellerne, 
så  bliver  dette  virkedygtige  Protoplasma  til  det  dødeste,  Lege- 
gemet  kan  indeholde,  til  Fedtdråber. 

De  første  Aar  af  et  Barns  Tilværelse  er  travlt  optagne 
af  at  bringe  Forbindelse  tilveje  mellem  Hjernen  og  Musklerne, 
det  må  lære  at  følge  en  bevæget  Genstand  med  Øjnene,  lære 
at  gribe  efter  en  Ting,  lære  at  kravle,  lære  at  gå,  lære  at  tale, 
og  det  sunde  Barn  øver  sig  ihærdigt.  Og  når  det  har  lært 
at  styre  sine  Muskler,  så  er  det  et  sundt  Barns  største  Fryd 
at  bruge  dem,  det  ler  og  råber,  det  hopper  og  løber,  det  er 
ikke  stille  ret  længe  ad  Gangen,  på  god  Gymnastiks  Vis 
skifter  det  mellem  de  forskellige  Muskelgrupper,  det  giver  sig 
selv  en  alsidig  Motion ; men  vil  man  have  det  til  vedholdende 
at  udføre  en  og  samme  Bevægelse,  så  trættes  det  snart. 
Barnet  bærer  sig  ad  netop,  som  det  må  gøre,  for  at  Hjer- 
nens Forbindelse  med  Musklerne  kan  komme  alle  Bevægelses- 
evner til  Gode  i ligeligt  Mål;  derfor  har  et  Barn,  som  får 
Lov  at  røre  sig  frit,  alle  legemlige  Udviklings-Muligheder  i 
Behold. 

Vil  vi  sammenligne  Barnet  med  en  Jordarbejdsmand,  som 
graver  Dræningsgrøfter,  så  ser  vi  også  ham  i Bevægelse  Da- 
gen igennem  fra  6 til  6,  men  det  er  stadigt  de  samme  Be- 
vægelser, nogle  få  stærke  Tag,  ned  med  Spaden  og  op  igen, 
det  er  ensidige  Bevægelser  af  ringe  Omfang;  han  har  mistet 

mange  Bevægelses-Muligheder,  han  egner  sig  ikke  til  Danse- 
mester, han  tager  tungt  på,  hvad  han  får  mellem  Fingrene, 
men  i den  Retning,  hvori  Forbindelsen  mellem  Hjernen  og 
Musklerne  er  holdt  vedlige,  dér  er  den  bleven  meget  stærk. 
Også  Grøftegraveren  viser  en  Udholdenhed,  som  kan  synes 
næsten  utrolig. 

Hos  Barnet  og  Arbejdsmanden  ser  vi  Bevægelserne  i deres 
uindskrænkede  Mangfoldighed  og  i deres  seje  Styrke.  Der 
imellem  ligger  den  store  Mængde  af  Medborgere.  De  har 
hverken  Smidighed  eller  Styrke,  hverken  fri  Bevægelighed 
eller  hærdet  Udholdenhed,  deres  Hjerne  vedligeholder  netop 
den  Forbindelse  med  Musklerne,  som  er  nødvendig  til  den 
daglige  Virksomhed,  og  det  vil  for  de  flestes  Vedkommende 
ikke  sige  meget.  Man  kan  gå  — men  ikke  ret  langt,  man 
kan  slå  ud  med  Hånden  og  lette  på  Hatten  — men  man  kan 
ikke  føre  den  strakte  Arm  helt  tilbage,  man  kan  skræve  over 
en  Rendesten  — men  man  kan  ikke  springe  over  en  Grøft, 
man  kan  bøje  sig  ned  og  trække  Støvler  på  — men  man  kan 
ikke  stå  på  Hænder,  man  kan  løfte  en  Håndkuffert  op  på  et 
Vognsæde  — men  man  kan  ikke  lægge  en  halv  Tønde  Korn 
på  Nakken;  hastige,  kraftige,  vedholdende  eller  uvante  Be- 
vægelser kan  man  ikke  tillade  sig,  man  véd  det  og  går  udenom 
enhver  Situation,  som  kunde  føre  til  sligt. 

Nu  kan  man  sige:  når  man  kan  udføre,  hvad  der  falder 
for  i det  daglige  Liv,  hvad  skal  man  så  med  den  megen 
Muskelkraft  og  legemlige  Færdighed,  vi  er  rolige  Mennesker 
med  åndelige  Interesser,  vi  bryder  os  ikke  om  at  være  Akro- 
bater eller  Badutspringere,  og  selv  om  den  legemlige  Udvik- 
ling kan  have  sine  Fordele,  så  er  det  for  voksne  dog  nær- 
mest en  Luksus,  og  man  kan  ikke  overkomme  alt,  der  er 
så  mange  Færdigheder,  som  det  kunde  være  rart  nok  at  have, 
men  som  man  må  give  Afkald  på,  fordi  man  ikke  kan  ud- 
danne sig  i alle  mulige  Retninger. 

Det  skæve  i dette  Syn  på  Sagen  ligger  i,  at  man  ikke 
har  set,  hvilken  Indflydelse  Brugen  af  Musklerne  har  på  det 
hele  legemlige  Liv.  Og  det  er  den  gennemgribende  Betydning 

for  Helbredet  langt  mere,  end  det  er  de  enkelte  Færdigheder, 
som  gør  Legemsøvelse  til  en  Pligt  for  alle  dem,  der  ikke  har 
et  fyldestgørende  legemligt  Arbejde. 

Vort  Legeme  er  ikke  en  Bygning,  som  kan  stå  i mange 
Ar,  men  til  sidst  vil  gnaves  af  Tidens  Tand  og  falde  sam- 
men, det  er  heller  ikke  en  fint  forarbejdet  Maskine,  som  kan 
virke  længe,  inden  den  slides  så  meget,  at  dens  Gang  bliver 
usikker.  Så  stærkt  som  Huset  eller  Maskinen  er  vort  Legeme 
ikke.  Tager  man  med  uøvede  Hænder  på  et  Skuffejærn  for 
at  rense  en  Havegang,  så  får  man  Vabler  i Håndfladen,  kom- 
mer man  ud  i for  kold  en  Vind,  så  får  man  Frost  i Ørerne, 
spiser  man  for  meget,  får  man  ondt  i Maven,  og  sover  man 
for  lidt,  får  man  ondt  i Hovedet;  vort  Legeme  er  en  skrøbe- 
lig Ting,  det  kan  snart  tage  Skade.  Og  dog  ejer  det  en 
Styrke  større  end  Jernets  og  Stålets  og  Stenens,  men  det 
er  ikke  en  Hårdhed,  det  sidder  inde  med  fra  først  af,  og 
som  det  siden  må  slide  på,  dets  Styrke  er  Nydannelseskraf- 
ten, det  har  i sig,  dets  Evne  til  at  heles  og  læges,  til  at 
rense  sig  ud,  til  at  udskille  det  opbrugte,  medens  det  ny 
ustanseligt  vokser  frem,  til  Celle  for  Celle  og  Dråbe  for  Dråbe 
uden  Ophør  at  fornyes.  Denne  Legemets  stadige  For- 
yngelse sker  ved  Stofskiftet,  og  det  er  Legems- 
øvelsernes store  Nyttevirkning,  at  de  vedlige- 
holder et  livligt  Stofskifte. 

Stofskiftet  er  en  Livsvirksomhed,  der  kan  stige  og  synke, 
ikke  en  Mekanik,  som  altid  arbejder  ens;  og  der  er  Forskel 
på  det  livlige  og  træge  Stofskifte  som  på  rindende  Vand  og 
en  stillestående  Sump,  som  på  et  klartbrændende  Bål  og  en 
tilstoppet  osende  Ovn. 

Muskelarbejde  forudsætter  og  medfører  Forbrænding,  det 
Blod,  som  strømmer  fra  den  arbejdende  Muskel,  er  varmere 
end  det,  der  flyder  fra  den  hvilende;  denne  øgede  Forbræn- 
ding kræver  stærkere  Tilførsel  af  Næringsemner  med  Blodet, 
og  dette  betinges  af  en  rigeligere  Optagelse  af  Føde  og  Luft. 
Både  Indtægt  og  Udgift  tiltager,  Livsvirksomheden  får  et 
større  Omfang,  Livet  pulserer  raskere. 

Ved  Legemsøvelser  bliver  Åndedrættet  fuldere,  Hjærte- 
slaget  kraftigere,  Blodomløbet  lettere,  Fordøjelses-Virksomheden 
ægges,  Udskillelsen  gennem  Huden  bliver  livligere;  alt  dette 
er  ikke  til  at  tage  fejl  af.  Mindre  let  kendelig,  men  ikke 
mindre  væsenlig  er  Indflydelsen  på  Hjerne  og  Nerver. 

I vort  Legemes  Indre  er  der  en  uafladelig  Virksomhed, 
et  Virvar  af  Værksteder  som  i en  Industriudstillings  Maskin- 
hal. Dette  travle  Arbejde  ledes  af  Nerver,  som  står  i For- 
bindelse med  Hjernen,  men  styres  fra  underordnede  Centrer. 
Under  normale  Forhold  mærker  man  ikke  nogetsomhelst  til 
det,  der  sker  inde  i én : Hjærter  slår  og  Blodet  gør  sit  Kreds- 
løb, Mavesækskirtlerne  brygger  deres  skarpe  Saft  og  Tarmene 
vrider  sig  i ormagtige  Bugtninger,  alt  uden  at  vi  i mindste 
Måde  forstyrres  deraf.  Først  når  de  indre  Organer  bliver 
syge,  når  de  slappes  og  synker  ned  fra  deres  Plads,  når  de 
bliver  Sæde  for  Blodoverfyldning  eller  Betændelse,  så  begyn- 
der det  at  trykke  og  suge,  svie  og  gnave  indvendig.  Og  så 
kan  man  høre  Folk  udtrykke  Forskellen  fra  deres  tidligere 
Tilstand  derved,  at  „dengang  vidste  vi  ikke  af,  at  vi  havde 
et  Legeme". 

Men  det  er  ikke  Sygdom  alene, _ som  på  en  ubehagelig 
Måde  kan  minde  os  om  et  eller  andet  Organ,  legemlig  Uvirk- 
somhed, Musklernes  ubrugte  Tilstand,  kan  have  en  lignende 
Virkning.  Et  Legeme,  som  ikke  bevæges,  forsumper,  der 
kommer  en  større  eller  mindre  Uorden  i alle  Funktioner,  der 
danner  sig  Blodopstemninger,  der  samler  sig  sygelige  Aflej- 
ringer, der  sniger  sig  Fedtdråber  eller  Kalksalte  ind  imellem 
de  virksomme  Vævsdele:  Kirtelceller  og  Muskeltråde.  Under 
denne  sygelige  Tilstand  vil  Nerverne  foruroliges  rundt  om  i 
Legemet,  og  en  Mængde  vage  Fornemmelser  af  Ubehag  vil 
nå  ind  til  Bevidstheden. 

Når  Musklerne  bruges,  så  svinder  de  sygelige  Aflejringer, 
Nerverne  hærdes,  og  de  kraftige  Indtryk  fra  arbejdende 
Muskler  holder  de  plagende  Sensationer  nede.  Men  under 
et  stillesiddende  Liv  uden  Legemsøvelse  er  der  Øre  for  en- 
hver lille  Mislyd  fra  et  eller  andet  Sted  i Legemet,  den  sva- 

geste  Uro  kan  gøre  sig  gældende,  og  er  Opmærksomheden 
iorst  bleven  rettet  mod  de  vage  Fornemmelser  fra  de  indre 
Organer,  så  kan  det  ende  med,  at  det  bliver  Nerverne  i Ind- 
voldene, det  sympathiske  System,  i Stedet  for  Musklerne, 
som  kommer  i Forbindelse  med  Hjernen,  så  at  Bevidstheden 
ei  med  i Blodets  Omløb  og  Madens  Fordøjelse  til  lige  stor 
Skade  for  Sindet  og  de  Livsytringer,  hvis  Natur  det  er  at 
arbejde  på^egen  Hånd.  Denne  Selvføling  er  både  en  Følge 
af  og  en  Arsag  til  Nervøsitet. 

Legemsøvelser  kan  hjælpe  til  at  holde  os  fri  af  vore 
egne  Nervefornemmelser,  et  Fangenskab,  som  er  vanskeligere 
at  klare  sig  ud  af,  end  Folk  for  det  meste  har  forstået. 
Men  også  mere  umiddelbart  gør  Brugen  af  Musklerne 
handledygtig.  Det  er  indlysende  nok,  når  selve  Handlingen 
forudsætter  Kraft  eller  legemlig  Færdighed,  men  det  rækker 
videre;  den,  der  er  vant  til  at  bruge  sine  Muskler, 
er  også  vænnet  til  at  bruge  sin  Vilje,  fordi  enhver 
legemlig  Indøvelse,  enhver  legemlig  Anstrængelse  sker  ved  en 
Viljesytring.  Og  den  Vilje,  som  under  Legemsøvelse  uafla- 
deligt har  måttet  tage  fat  for  at  nedslå  Magelighed  og  Blød- 
agtighed og  al  anden  Modstand  og  få  i\rbejdet  ført  frem  til 
Målet,  den  er  opøvet  til  ikke  at  give  slip  i utide,  den  er  ar- 
bejdsvant og  brugbar  i Livet. 

Brugen  af  Musklerne  gør  ikke  alene  Legemet  sundt  og 
stærkt,  den  gør  også  Sindet  sundt  og  Viljen  stærk. 


II.  Den  rationelle  Gymnastiks  Særstilling. 


Blandt  de  mange  Slags  Legemsøvelser  er  den  rationelle 
Gymnastik  enestående,  idet  den  udelukkende  er  planlagt  med 
legemlig  Udvikling  for  Øje.  De  forskellige  Idrætter  derimod 
bestemmes  også  af  andet : ved  Roning  må  man  rette  sig  efter 

Båden,  ved  Cycling  må  man  rette  sig  efter  Cyclen,  ved  Bold- 
spil må  man  rette  sig  efter  Spillets  Redskaber  og  Vedtægter, 
også  ved  den  sportslige  Gymnastik  tages  der  Hensyn  til  an- 
det end  Menneskelegemet.  Men  den  rationelle  Gymnastik  er 
opbygget  over  dette  ene  Hensyn,  derfor  er  den  ogsaa  i Stand 
til  i Løbet  af  en  Time  at  give  det  hele  Legeme  en  Gennem- 
arbejdning, som  man  ikke  ad  nogen  anden  Vej  kan  nå  på 
så  kort  Tid. 

Det  fulde  Udbytte  af  Gymnastikken  får  man  kun , når 
den  dyrkes  på  Hold  under  en  nidkær  og  dygtig  Lærers  Kom- 
mando. Også  dem,  der  agter  at  gøre  Gymnastik  hjemme,  må 
man  tilråde  først  at  gennemgå  en  Læretid  på  et  sådant  Hold  for 
at  få  den  rette  Forståelse  af  Gymnastikken  og  få  en  Forestilling 
om,  hvad  den  kan  og  bør  være.  Den  bedste  Tid  på  Dagen  til 
en  Times  Gymnastik  på  Hold  vil  for  de  fleste  være  7 — 8 
Aften.  Når  man  efter  en  sådan  Time  tager  en  kold  Over- 
skylning, går  en  rask  Gang  hjemad , spiser  en  god  Aftens- 
mad og  tilbringer  Resten  af  Aftenen  med  lettere  Sysler,  så 
har  man  vundet  et  Velvære,  som  søger  sin  Lige,  og  man  har 
ikke  mindre  gavnet  sit  Helbred. 

Den  Gymnastik,  der  dyrkes  i Hjemmet  for  Sundhedens 
Skyld  og  for  at  vedligeholde  Muskelkraft  og  Smidighed,  bør 
også  følge  den  rationelle  Gymnastiks  Grundsætninger,  så  vidt 
det  lader  sig  gøre.  De  væsenligste  af  disse  må  derfor  frem- 
stilles her. 

1)  Anstrængelsen  i Øvelsestiden  skal  følge  en  Bølgekams- 
Linje,  således  at  man  tager  læmpeligt  fat,  arbejder  sig  jævnt 
op  til  den  største  Kraftudfoldelse  og  ender  med  nogle  af- 
dæm'pende  Øvelser,  særligt  Åndingsøvelser. 

2)  Hele  Legemet  skal  gennemarbejdes,  således  at  alle  de 
store  Muskelgrupper:  Rygmuskler,  Bugmuskler,  Sidemuskler, 
Skulder-,  Hofte-,  Arm-  og  Benmuskler  efterhånden  kommer 
til  at  virke  med  fuld  Kraft. 

3)  Øvelserne  skal  være  ligesidige,  så  at  man  bøjer  og 
vrider  sig  både  til  højre  og  til  venstre,  arbejder  lige  meget 
med  højre  og  venstre  Arm  o.  s.  v. 

4)  Under  Øvelserne  vedligeholdes  et  roligt  og  kraftigt 
Åndedræt,  jævnligt  i Takt  med  Bevægelserne. 

5)  Øvelserne  skal  udføres  i fuld  Udstrækning,  med  hel 
Bevægelses-Bane.  Hvert  enkelt  Led  skal  man  søge  at  bøje 
og  strække  lige  til  Grænsen  af,  hvad  det  efter  sin  Bygning 
er  i Stand  til;  det  er  det  sidste  lille  Stykke,  som  betyder 
mest,  fordi  det  er  dér  Stivheden  begynder. 

6)  Særlig  Vægt  bør  lægges  på  Kropstammens  Muskler: 
Rygstrækkerne,  som  holder  Kroppen  oprejst,  Brystkassens 
Muskler,  som  varetager  Åndedrættet,  og  Bugmusklerne,  som 
støtter  Underlivets  Indvolde. 

7)  De  Øvelser,  som  strækker  Leddene,  skal  være  de  kraf- 
tigste, fordi  både  Tyngden  og  det  daglige  Arbejde  virker  i 
Retning  af  Bøjning;  særligt  bør  de  Muskler  styrkes,  som 
holder  Hvirvelsøjlen  oppe  og  giver  en  rank  Holdning. 

8)  Under  Øvelserne  skal  Opmærksomheden  være  helt  og 
udelt  med  i Arbejdet ; man  kan  ikke  under  Gymnastik  som 
på  en  Fodvandring  tænke  paa  andre  Ting,  man  må  hellere 
arbejde  kort  og  kraftigt  end  gennemgå  en  lang  Række  Øvel- 
ser på  en  halvsløv  Måde. 

9)  Nytten  af  Øvelserne  er  afhængig  af,  at  man  får  til- 
strækkelig Søvn  og  tilstrækkelig  Næring. 

10)  Gymnastik  er  uforenelig  med  en  umådeholdende  Leve- 
vis, særligt  Nydelse  af  Spiritus  gør  Gymnastikken  frugtesløs 
eller  ligefrem  skadelig;  de  af  Alkoholen  trættede  Hjerneceller 
trænger  til  Ro  og  er  uskikkede  til  Opøvelse. 


III.  Almindelige  Anvisninger  forGymnastikken 

i Hjemmet. 


Gymnastik  i Hjemmet  vil  for  det  meste  sige  Gymnastik 
i Sovekammeret  eller  sjældnere  i Arbejdsværelset.  Dette  kan 

også  meget  godt  gå,  når  man  kun  sørger  for  at  have  frisk 
Luft  d,  v.  s.  har  åbent  Vindu;  selv  i den  koldeste  Vinter- 
tid vil  man,  når  man  er  vant  til  al  arbejde  sig  varm,  ikke 
behøve  at  gøre  Gymnastik  for  lukkede  Vinduer.  Dette  Krav 
vil  de  fleste  let  kunne  opfylde,  hvis  de  prøver  derpå.  Van- 
skeligere vil  det  falde  adskillige  at  være  nøgen  eller  så  godt 
som  nøgen  under  Øvelserne;  dette  er  heller  ikke  ligefrem 
nødvendigt , men  det  er  i høj  Grad  ønskeligt , det  forhøjer 
Udbyttet  af  Øvelserne,  og  man  vænner  sig  hurtigt  til  at 
kunne  tåle  disse  Luftbade.  Meget  let  påklædt  bør  man  i 
hvert  Fald  være,  mens  man  udfører  sine  Øvelser.  Hvem 
der  er  lidt  skrøbelig  må  helst  have  Værelset  opvarmet,  de 
mere  haardføre  driver  det  til  i Frostvejr  og  upåklædt  at  be- 
finde sig  vel  i et  uopvarmet  Værelse  med  åbent  Vindu. 

Efter  Øvelserne  bør  man  tage  en  Tvætning  eller  Over- 
skylning med  kuldslået  Vand;  at  gøre  Gymnatik  uden 
at  tage  Bad  er  halvgjort  Gerning. 

Styrtebad  bør  de  fleste  ikke  bruge  uden  i Sommervarme, 
derimod  kan  man  stående  i et  Badekar  bruge  Overrisling  fra 
et  af  de  Gummislange- Apparater , man  har  dertil;  man  kan 
også  helde  Vand  over  sig  fra  en  Kande,  man  kan  vaske  sig 
med  en  stor  Svamp,  eller,  hvad  der  i mange  Tilfælde  er  det 
bedste , man  kan  gnide  sig  over  med  et  vådt  eller  drivvådt 
Håndklæde. 

Først  med  den  hele  Samling:  den  friske  Luft  ind  ad 
åbent  Vindu , Luttens  Indvirkning  på  Huden , Gymnastikken 
og  det  kolde  Bad  når  man  den  Behandling  af  Legemet,  som 
er  et  virkelig  radikalt  Indgreb  i ens  legemlige  Tilværelse  og 
tillige  den  hele  livlige  Aktion,  som  man  ikke  bliver  ked  af, 
men  tvært  imod  får  mere  Smag  for , jo  mere  man  vænner 
sig  dertil.  Den  Gymnastik,  man  står  ene  med,  går  man  let 
i stå  med,  og  jo  mindre  man  er  kendt  med  og  øvet  i Gym- 
nastik, desto  snarere  bliver  man  ked  af  den,  man  tager  fat 
med  umådelig  Iver,  arbejder  flittigt  et  Par  Dage,  så  sakker 
man  lidt  af,  en  Morgen  har  man  ikke  Tid,  og  så  er  det 
ofte  forbi  med  det  samme.  Har  man  den  hele  Kombination 


16 


i Gang,  går  det  ikke  så  hovedkulds  overstyr;  hvis  man  en 
Dag  hai  dårlig  Tid,  nøjes  man  med  Badet , er  man  uoplagt, 
tager  man  et  Luftbad  og  nogle  dybe  Åndedrag,  Kæden  er 
ikke  brudt , man  har  let  ved  igen  at  optage  de  andre 
Øvelser. 

Gymnastikken  vil  man  altid  lettest  falde  af  på,  fordi  der 
hver  Dag  skal  en  Overvindelse  til  for  at  få  begyndt,  det 
samme  gælder  det  kolde  Bad,  men  i mindre  Grad,  da  Over- 
vindelsen her  er  sa  kortvarig , at  tage  Luftbad  går  derimod 
af  sig  selv , har  man  først  vænnet  sig  til  det , er  det  ube- 
hageligt at  trække  i Klæderne,  uden  at  man  har  luftet  sig 
lidt,  og  når  man  går  omkring  i sin  Nøgenhed,  så  falder  det 
naturligt  at  gøre  Øvelser,  dels  for  at  holde  sig  varm,  dels 
for  at  have  noget  at  bestille,  og  man  får  også  Lyst  til  det 
kolde  Vand,  fordi  Luften  mærkværdig  brat  vifter  Blødagtig- 
heden af  én.  Sådan  hjælper  Luftbadet  til  at  holde  Gymna- 
stikken vedlige  uden  at  den  føles  som  en  trykkende  Pligt, 
derfor  skal  man  gerne  have  det  med  fra  først  af. 

Man  er  da  tillige  kommet  i Overensstemmelse  med  de 
gamle  Grækere,  som,  hvad  man  så  ellers  vil  mene  om  dem, 
havde  en  højt  udviklet  Sans  for  Legemsøvelser,  idet  Ordet 
Gymnastiks  sproglige  Tydning  er:  Øvelser  man  gør 

nøgen. 

Når  den  daglige  Gymnastik  kun  består  i nogle  få  Øvel- 
ser, tages  den  bedst  efter  Morgenbadet,  men  ellers  må  man 
sige,  at  de  første  Morgentimer,  Dagens  bedste  Arbejdstid,  er 
for  gode  til  Legemsøvelser,  de  bør  tilhøre  ens  egenlige  Virk- 
somhed eller,  hvis  man  har  frit  Valg,  udelukkende  åndeligt 
Arbejde.  En  fortrinlig  Tid  til  Gymnastik  hjemme  har  man 
derimod,  hvor  Forholdene  tillader  det,  efter  Morgenarbejdet 
og  før  Frokosten.  De  mange,  som  ikke  har  denne  Tid  til 
Rådighed,  vil,  ligesom  ved  Gymnastik  på  Hold,  kunne  bruge 
Tiden  før  Aftensmåltidet  eller  også  Tiden  før  Middagen.  Dog 
passer  det  ikke,  hvis  Afstanden  fra  sidste  Måltid  er  så  lang, 
at  man  føler  sig  mat  af  Sult;  at  man  er  nervetræt  af  Ar- 
bejde er  derimod  ikke  nogen  afgjort  Hindring,  det  vil  tabe 

sig  under  Øvelserne,  hvis  man  da  ikke  lider  af  en  varig 
Overanstrængelsee.  Blæren  og  helst  også  Tarmen  skal  være 
tømt  ikke  for  længe  i Forvejen. 

For  hvem  der  sidder  stille  det  meste  af  Dagen  ved  Bø- 
gerne eller  Sytøjet  er  det  til  den  største  Nytte , enten  der 
har  været  Lejlighed  til  at  tage  en  samlet  Række  Øvelser  eller 
ej,  af  og  til  at  rejse  sig  fra  Arbejdet  og  gøre  nogle  dybe  Ånde- 
drag og  nogle  Bøjninger  og  Strækninger  med  Arme  og  Ben 
uden  nogen  Kraftudfoldelse  kun  for  at  bringe  Blodet  i liv- 
ligere Strømning. 

Det  er  nyttigt  at  arbejde  foran  et  stort  Spejl,  Øvelserne 
bliver  morsommere  derved,  Spejlbilledet  er  en  Slags  Selskab; 
man  vil  også  ved  stadigt  at  have  Stillingerne  for  Øje  komme 
til  at  udføre  Bevægelserne  rigtigere,  og  man  vil  Tid  efter  anden 
udvikle  sin  Sans  for  Legemets  rette  Form  og  Holdning.  Der- 
ved vil  man  ikke  alene  få  mere  Lyst  til  Gymnastikken,  men 
også  mere  Forståelse  af  Legemsrøgt  i det  hele ; og  man  vil 
heller  ikke  kunne  undgå  at  få  noget  af  den  Forstand  på 
Former  og  Bevægelser,  som  hos  Nutidens  Mennesker  synes 
afløst  af  Kendskab  til  Modens  Fordringer. 

Gymnastikken  skal  frembringe  Velbefindende,  er  det  ikke 
Tilfældet,  sa  kan  det  komme  af,  at  man  har  anstrængt  sig  for 
meget,  men  det  kan  også  være,  at  Øvelserne  er  for  lette,  eller  at 
man  tager  dem  for  mageligt,  så  at  deres  æggende  Virkninger 
udebliver,  og  man  har  en  ubehagelig  Fornemmelse  af,  at  der 
ingen  Ting  er  sket  med  én.  Først  længere  Tids  Erfaring  vil 
lære  én,  hvordan  man  skal  behandle  sig  selv  for  at  nå  det 
bedst  mulige  Resultat. 

Har  man  en  eller  anden  Svaghed , skal  man  ikke  gøre 
disse  Erfaringer  ganske  på  egen  Hånd  , men  tage  en  kyndig 
Læge  med  på  Råd. 


Sadolin:  Gymnastik  i Hjemmet. 

IV.  Den  almindelige  Udviklings-Gymnastiks 
Øvelsesforråd. 


Den  almindelige  Udviklings-Gymnastik  rummer  overmåde 
mange  Øvelser,  men  det  vilde  være  unyttigt  her  at  medtage 
andre  end  dem,  der  egner  sig  særlig  godt  for  Gymnastikken 
i Hjemmet,  desuden  vilde  et  alt  for  stort  Udvalg  let  medføre, 
at  Øvelserne  ikke  blev  godt  nok  indarbejdede.  Der  medtages 
endvidere  i dette  Afsnit  kun  de  Øvelser,  som  kan  udføres 
uden  Redskab , af  den  almindelige  Gymnastiks  talrige  Red- 
skabsøvelser vil  et  følgende  Afsnit  indeholde  sådanne,  som 
lader  sig  udføre  ved  Hjælp  af  et  simpelt  Hjemme-Redskab. 

Det  er  en  Selvfølge,  at  alle  ensidige  Øvelser  skal  udføres 
til  begge  Sider.  Nogen  almindelig  Anvisning  for  hvor  mange 
Gange  en  Øvelse  skal  gentages,  kan  ikke  gives,  Alder,  Kræfter 
og  Musklernes  Tilvænning  vil  gøre  dette  vidt  afvigende  for 
forskellige  Gymnaster. 

Stående  Grundstilling. 

kaldes  den  opret  stående  Stilling  med  rank  og  fri  Holdning, 
Armene  hængende  ned  langs  Siderne,  Knæerne  strakte  og  Hæ- 
lene samlede.  Den  er  Udgangsstilling  for  de  fleste  gymna- 
stiske Bevægelser.  Den  er  den  egenlige  Grundstilling  forud 
for  den  liggende,  hængende  og  andre  Udgangsstillinger,  idet 
den  lader  Menneskeskikkelsen  fremtræde  på  den  naturligste  og 
ligefremmeste  Måde,  dog  med  den  Ligesidighed  i Stillingen, 
som  Gymnastikken  kræver. 

For  Gymnasten  er  det  en  Hovedopgave  at  få  Øje  for 
den  rette  Holdning  i Grundstillingen. Legemet  er  sam- 

mensunket, bøjet  og  kroget,  sådan  bliver  det  under  Dagens 
Byrder  og  under  Årenes  Vægt,  det  skal  rettes  op.  Men  hvis 
man  retter  sig  på  den  Måde , at  man  sætter  Næsen  i Vejret 
og  trækker  Skuldrene  op  mod  Ørerne,  så  sker  der  kun  en 
Bøjning  i Nakkeleddet,  en  Svejning  i Lænden  og  en  Opad- 

dragning  af  Skulderbladene;  den  stive  Ryg  rettes  ikke,  Bryst- 
kassen løftes  ikke,  Stillingen  er  lige  så  unyttig,  som  den  er 
uskøn.  Denne  falske  Retstilling  er  den  Måde,  hvorpå  man 
snyder  sig  fra  Vanskelighederne  ved  at  rette  sig,  noget  af 
den  vil  derfor  altid  let  komme  ind  i ens  Grundstillng,  og 
man  maa  være  på  Vagt  for  at  modarbejde  denne  Tilbøje- 
lighed. 

Man  kan  sige  i al  Almindelighed,  at  når  man  samtidigt 
fører  Halsen  bagover  og  trækker  Maven  ind,  fremkommer 
den  rette  Holdning.  Dette  går  således  til:  idet  man  trækker 
Halsen  bagover  med  Ansigtet  stående  lodret,  så  at  Pande  og 
Hage  føres  lige  meget  tilbage,  vil  man  rette  Rygradens  øver- 
ste Krumning,  den  som  hos  de  aller  fleste  er  for  stærkt  buet, 
herved  lægges  Tyngdepunktet  tilbage,  og  for  at  holde  Lige- 
vægten vil  man  da  skyde  Maven  frem  og  for  det  meste  sveje 
Lænden  stærkt ; når  man  nu  trækker  Bugmusklerne  stærkt 
sammen,  vil  dette  forebygges,  man  vil  få  en  Strækning  af 
de  to  øverste  Krumninger  på  Hvirvelsøjlen : Hal- 
sens og  Ryggens  og  en  tilpas  Svejning  af  Læn- 
den, og  Ligevægten  vil  vindes  ved  en  Løft- 
ning af  Brystkassen  og  ved  at  at  helde  Krop- 
pen noget  fremad. 

Det  er  altså  Halsens  Tilbageføring  og  Bug- 
væggens Inddragning,  man  må  have  Øje  med, 
så  er  man  gået  lige  løs  på  Vanskeligheden 
ved  den  gode  Holdning,  og  alt  det  øvrige  vil 
komme  forholdsvis  let:  Skuldrene  føres  tilbage 
og  sænkes,  Armene  holdes  strakte  i Albu-  og 
Håndled,  Fingerspidserne  holdes  ind  til  Lå- 
rene, Benene  holdes  strakte  i Knæleddene,  Hæ- 
lene holdes  samlede,  og  Fødderne  danner  en 
Vinkel  mellem  en  halv  og  en  hel  Ret. 
i i Alt  i alt  kendes  den  gode  Holdning  på 
de  strakte  Knæ,  de  tilbagetrukne  Skuldre,  den  Flg-  L 

højt  stående  Brystkasse  og  Strækningen  af  hele  Hvirvel- 
søjlen. 

1.  Øvelser  for  bestemte  Muskelgrupper. 

Ved  at  arbejde  med  enkelte  Muskler  eller  Muskelgrupper 
ad  Gangen  opnår  man,  at  de  kan  tages  i Brug  i fuld  Ud- 
strækning, så  at  de  spændes  helt  ud  og  trækker  sig  helt 
sammen;  endvidere  opnår  man,  at  hele  Legemets  Muskulatur 
kan  få  et  ligelig  fordelt  Arbejde  ved  en  sådan  Sammensæt- 
ning af  Øvelseslisten,  at  alle  Muskelgrupper  gives  hver  sine 
særlige  Øvelser. 

Øvelser  for  Halsens  Muskler. 

Hovedkredsning.  Hoved  og  Hals  udfører  i Samling 
en  kredsende  („rullende")  Bevægelse,  hvormed  der  omskrives 
en  Kegleflade  med  Toppunkt  i den  nedre  Del  af  Halsen. 

Virkninger:  Øvelsen  smidiggør  Halsen,  afleder 

Blodet  fra  Hjernen,  fremmer  Blodomløbet  i Hovedets  og 
Halsens  ydre  og  indre  Dele  (Øjne,  Næse,  Svælg,  Kirtler 
o.  s.  v.) ; svag,  men  alsidig  Brug  af  Halsens  Muskler. 
På  Grund  af  Blodets  Bortledning  fra  Hovedet  kan  Øvel- 
sen volde  Svimmelhed , når  den  vedholdes  for  længe 
ud  i et. 

Almindelige  Fejl:  Kredsene  gøres  ikke  store 

nok,  Ansigtet  vendes  ikke  fremad,  Kroppen  med  Skul- 
drene holdes  ikke  stille. 

De  øvrige  Øvelser  for  Halsmusklerne  tages  bedst,  dels 
på  Sandows  Måde,  dels  (Sidedrejning  af  Hovedet)  i frem- 
liggende  Stilling  (se  nedenfor). 

Øvelser  for  Rygmusklerne. 

Kropfældning  fremad.  Man  sætter  Hænderne  fast 
på  Hofterne  med  Tommelen  bagud  og  strækker  Kroppen  godt 
i Vejret,  så  at  man  bliver  „lang  i Livet".  Derpå  fælder  man 
Overkroppen  c.  45  0 forover  ved  en  Bøjning  i Hofteleddene 
og  uden  at  der  sker  Bevægelse  i noget  andet  Led.  Øvelsen 


bliver  sværere,  når  Armene  holdes  strakte  i Vejret  og  så  langt 
tilbage  som  muligt  (Fig.  2).  Fra  denne  Stilling  kan  gøres 
Armsving  ned  og  op. 

Virkninger:  En  For- 
øgelse af  Vanskelighederne 
og  Arbejdet  ved  den  stående 
Grundstilling.  Stærkt  Ar- 
bejde for  Rygstrækkerne, 

Udspænding  af  Musklerne 
på  Bagsiden  af  Lårene  (Bæk- 
kenholderne), som  hos  mange 
Mennesker  er  forkortede  og 
derved  hindrer,  at  Knæerne 
rettes,  og  at  Bækkenet  gi- 
ves en  tilpas  Heldning.  Er 
rigtigt  udført  en  ypperlig 
holdningsforbedrende  Øvelse 
dg  modvirker  den  alminde- 
lige krumryggede  Vanestil- 
ling  ved  Arbejde,  derved  at 
den  giver  Indøvelse  i at  føre 
Kroppen  fremad  ved  Bøj- 
ning i Hofteleddene,  hvad  der 
giver  en  god  Arbejdsstilling 

uden  Hæmning  al  Åndedrættet  og  Tryk  på  Bugindvoldene 
ved  de  mangfoldige  Arbejder,  som  udføres  med  noget 
fremadført  Overkrop  t.  E.  Skrivning. 

Almindelige  Fejl:  Hænderne  sættes  ikke  på  Hof- 
terne, men  i Siderne,  Albuerne  stikkes  fremefter  eller 
Håndleddene  bøjes  fremad;  Åndedrættet  standses;  Knæ- 
leddene holdes  ikke  helt  strakte ; og  endelig  den  værste 
Fejl:  Hagen  skydes  frem. 


Strækstående  Rygbøjning  bagud  og  fremad — 
nedad.  Udføres  bedst  med  Fødderne  til  Siden  (bredstående). 
Armene  strækkes  lige  i Vejret  med  Håndfladerne  mod  hin- 
anden ; Ryggen  bøjes  bagover  i sin  øverste  Del,  idet  man  ud- 


retter  den  Krumning  bagud,  som  Rygraden  her  danner;  derpå 
gar  man  fiem  til  tremadfældet  Stilling  og  videre  nedad  ved 
en  Bøjning  af  Hvirvelsøjlens  Lændedel  indtil  Fingerspidserne 
nærmer  sig  Gulvet  eller,  hvis  man  er  meget  smidig,  indtil 
Håndfladerne  kan  lægges  pa  Gulvet.  Ved  Rejsningen  fra 
denne  nedadbøjede  Stilling  løftes  Armene  kraftigt  og  Ryg- 
krumningen rettes  sa  tidligt  som  muligt,  så  at  man  kommer 
op  i en  fremadfældet  Stilling. 

Virkninger:  Øvelsen  giver  Rygmusklerne  et'  kraf- 
tigt Arbejde;  smidiggør  Hvirvelsøjlen;  udspænder  Bæk- 
kenholderne; fremkalder  ved  skiftevis  Udvidelse  og  Sam- 
mentrykning store  Trykforandringer  i Bryst-  og  Bughulen 

og  virker  på  Blodårenettet  i Ryg- 
marvskanalen. 

Almindelige  Fejl:  De  strakte 
Arme  stilles  noget  fremad  i Stedet 
for  at  holdes  stærkt  tilbage;  Bag- 
udbøjningen  lægges  i Lænden  og 
ikke  i den  øverste  Del  af  Ryggen ; 
Knæleddene  holdes  ikke  helt  strakte 
ved  Nedadbøjningen. 
Spændbøjning  uden  særligt 
Redskab  indledes  som  første  Del  af 
den  forrige  Øvelse  dog  således,  at 
man  stiller  sig  ved  en  Væg  et  Par 
Fodlængder  fra  denne,  så  at  Pege- 
fingrenes Spidser  eller  de  knyttede 
Hænders  Tommel-  og  Pegefingre  ved 
Slutningen  af  Bagudbøjningen  kommer 
til  at  støtte  mod  Væggen.  I denne 
Stilling  arbejder  man.  stadigt  på  at 
skyde  Skuldrene  bort  fra  Væggen 
samtidig  med  at  man  trækker  Bug- 
musklerne sammen  og  derved  nær- 
mer Lænden  til  Væggen.  Hagen  holdes  godt  inddragen. 
Ved  en  Hælhævning  eller  ved  at  stille  sig  lidt  længere  fra 

Væggen,  så  at  Hænderne  når  denne  ved  et  Fald  med  Krop- 
pen, kan  man  øge  Øvelsens  Vanskelighed. 

Virkninger:  En  kraftig  Udretning  af  Rygradens 

Krumninger,  især  Brystdelens.  Øvelsen  er  ypperlig 
skikket  til  at  modvirke  en  krum  og  rund  Ryg  og  danne 
en  god  Holdning.  Ikke  alene  Rygstrækkerne,  men  også 
Skuldermusklerne,  Bugmusklerne  og  Musklerne  på  Lårets 
Forside  tages  stærkt  i Arbejde,  når  Øvelsen  udføres 
rigtigt. 

Almindelige  Fejl:  Hovedet  skydes  frem;  Ryggen 
krummes  i sin  øverste  Del  og  svejes  i Lænden,  Knæ- 
leddene bøjes,  derved  falder  Skuldrene  ind  mod  Væggen, 
medens  Underliv  og  Bækken  skydes  frem. 

Fremligning.  Man  lægger  sig  ned  på  Maven  på  Gul- 
vet og  stemmer  Fodsålerne  mod  Underkanten  af  et  Skab  eller 
lignende;  derpå  tager  man  hoftefat  og  løfter  Overkroppen  i 
Vejret,  idet  man  særlig  lægger  Vægt  på  at  gøre  en  Bagud- 
bøjning  i den  øverste  Del  af  Ryggen. 

I den  fremliggende  Stilling  kan  man  gøre  Halsvridning  til 
Siden;  Hænderne  kan  føres  op  på  Siden  af  Skuldrene,  hvorpå 
man  kan  gøre  Armstrækninger  opad,  Armene  kan  holdes 
vandret  i Skulderhøjde,  bøjede  i Albuleddene,  og  derpå  ud- 
føre Armslag  til  Siden,  eller  de  kan  strækkes  i Vejret  og 
herfra  føres  ud  til  Siden  og  op  igen  liere  Gange  i Træk. 

Virkninger:  Det  kraftigst  mulige  Arbejde  for  de 

rygstrækkende  Muskler. 

Almindelige  Fejl:  At  ånde  overfladigt  er  omtrent 
den  eneste  Fejl,  man  kan  gøre  ved  en  Fremligning  på 
Gulvet. 


Øvelser  for  Bugmusklerne. 

Stor  Rygbøjning  bagud.  Man  sætter  Hænderne  på 
Hofterne  eller  bag  Nakken  eller  holder  Armene  strakte  opad 
og  bøjer  Overkroppen  det  mest  mulige  bag  over.  Indånding 
ved  Bagudbøjningen,  Udånding  under  Rejsningen. 

Virkninger:  Arbejde  for  Bugmusklerne  i udspændt 
Tilstand;  store  Tryksvingninger  i Bughulen. 

Almindelige  Fejl:  Ånde- 

drættet holdes  tilbage,  Hovedet 
stikkes  frem,  Knæleddene  bøjes. 
Håndligning.  Man  lægger  sig 
således,  at  man  hviler  på  Håndfladerne 
og  Tåspidserne  med  Hænderne  omtrent 
lige  under  Skuldrene,  og  i denne'  Stil- 
ling arbejder  man  på  at  holde  sig  lige 
så  ret  som  i den  stående  Grundstilling. 

Øvelsens  Vanskelighed  kan  forøges 
ved,  at  man  lægger  en  Vægt  (Sandpose) 
på  Krydset.  Man  kan  også  gøre  Hoved- 
drejninger, løfte  den  ene  Arm  eller  det 
ene  Ben  eller  gøre  Armbøjninger,  hvor- 
ved Brystet,  men  hverken  Ansigtet  eller 
Maven,  skal  røre  ved  Gulvet.  Man  kan 
endvidere  i Håndliggestilling  gøre  Hop 
fremad,  så  at  Fødderne  når  hen  til  Hænderne,  og  raskt 
kastes  tilbage  igen;  dette  kan  udføres  med  strakte  Knæ,  men 
er  da  sværere. 

Virkninger:  Arbejdesærligt  for  Bugmusklerne,  de 
forreste  savtakkede  Muskler  og  Armenes  Strækkemuskler, 
men  tillige  noget  for  næsten  hele  Legemets  Muskulatur ; 
Fremadhopningen  kan  virke  fremskyndende  på  Afføringen. 

Almindelige  Fejl:  Maven  sænkes  ned  mod  Gul- 
vet eller  Sædet  skydes  tvært  imod  for  højt  op;  Armene 
holdes  skråt  bagud  med  Hænderne  for  langt  hen  ad 
Fødderne  til. 

Rygliggende  Rejsning  til  Siddestilling.  Man 

lægger  sig  på  Ryggen  på  Gulvet  og  støtter  Tåspidserne  mod 
et  eller  andet  Fremspring;  derpå  rejser  man  sig  til  siddende 
Stilling,  idet  man  bøjer  sig  forover  og  rækker  Armene  frem, 
og  går  igen  bagover  til  liggende  Stilling,  idet  man  retter  sig, 
så  at  Nakken  når  Gulvet  før  Skuldrene.  Åndedrættet  sker 


Fig.  4. 

roligt  som  ellers,  eller  i Takt  med  Bevægelsen,  ind  ved  Ned- 
sænkning, ud  ved  Rejsning. 

Øvelsen  kan  udføres  med  hoftefat  og  gøres  sværere,  ved 
at  man  strækker  Armene  i Vejret,  eller  ved  at  man  bøjer 
dem  opad  og  holde  Håndvægte  i Hænderne. 

Virkninger:  Kraftigt  Arbejde  for  Bugmusklerne  og 
den  inde  på  Bughulens  Bagvæg  liggende  Hofteledsbøjer. 
Øvelsen  virker  som  en  Massage  af  Bugindvoldene  og  får 
derved  en  betydelig  Indflydelse  på  Fordøjelses-Redska- 
berne, modvirker  Blodopstemninger  og  Tarmslappelse 
med  Forstoppelse. 

Almindelige  Fejl:  Overkoppen  krummes  under 
Nedsænkningen,  hvor  den  skal  holdes  rettet;  Åndedræt- 
tet gøres  ikke  dybt  nok. 

Rygliggende  Bensving.  Man  ligger  på  Ryggen  på 
Gulvet  eller  på  en  Puf  og  holder  fast  med  Hænderne  oppe 
over  Hovedet  i en  Sengestolpe  eller  lignende;  derpå  lægger 
man  Benene  over  til  den  ene  Side  og  fører  dem  i en  stor 
Bue  i Vejret  og  over  til  den  anden  Side. 

Virkninger.  Arbejde  for  Bugmusklerne,  smidig- 
gør den  nederste  Del  af  Hvirvelsøjlen ; giver  ligesom 
den  forrige  Øvelse  en  Æltning  af  Bugindvoldene,  som 
bl.  a.  er  skikket  til  at  modvirke  Følgerne  for  Fordøjel- 
sen af  en  stillesiddende  Levevis. 

Almindelige  Fejl.  Vejret  holdes;  Svingene 
gøres  for  små. 

Øvelser  for  Sidemusklerne  i Forbindelse  med 
Ryg-  og  Bugmusklerne. 

Sidebøjning  (bredstående).  Man  tager  hoftefat,  sætter 
Fødderne  til  Siden,  et  Skridt  fra  hinanden,  og  bøjer  Over- 
kroppen skiftevis  til  højre  og  venstre  Side.  Øvelsen  bliver 
sværere  ved  at  udføres  med  Armene  strakte  opad  eller  hastigt 
som  en  Kastsidevridning;  man  kan  også  lægge  den  ene  Fod 
op  på  en  Stol  og  bøje  sig  til  denne  Side:  Man  skal  søge 


26 


at  lægge  sa  megen  Bøjning  som  muligt  op  i Kroppens  Bryst- 
del. Man  skal  ånde  dybt  under  Øvelsen,  og  det  kan  være 
nyttigt  at  ånde  med  hørlige  Pust,  man  ånder  ind  under 
Bøjningen,  især  med  den  opadvendte  Side,  og  ånder  ud  un- 
der Strækningen. 

Virkninger.  Udspænding  af  Kroppens  Sider  og 
Arbejde  for  disses  Muskler,  Smidiggørelse  af  Brystkassen 
°g  Rygraden,  Trykforandringer  i Bryst-  og  Bughulen. 

Almindelige  Fejl.  Hele  Bøjningen  gøres  i Læn- 
den; Hoved  og  Arme  stikkes  frem. 

Sid.cvrid.ning  (slutstående).  Man  slår  Fødderne  sam- 
men, tager  hoftefat  og  vrider  Overkroppen  det  mest  mulige 
til  højre  og  venstre,  Halsen  vrides  med. 
Andingen  følger  Bevægelsen,  således  at 
man  ånder  ind,  idet  man  vrider  til  Si- 
den, ånder  ud,  idet  man  går  tilbage  til 
Midtstillingen. 

Kropvridningen  kan  også  udføres  i 
siddende  eller  ridesiddende  Stilling  (Fig.  5). 
Virkninger.  Smidiggørelse  af 
Hvirvelsøjlen. 

Almindelige  Fejl.  Fødderne 
står  ikke  fast , det  ene  Knæ  bøjes, 
Bækkenet  drejes. 

Sid.evrid.ning  med  Bagud-  eller 
Sidebøjning.  Nakkefat;  man  vrider 
det  mest  mulige  til  Siden  og  bøjer  sig  derpå  bagud  eller  til 
Siden.  Ånding  som  ved  foregående. 

Virkninger.  Som  foregående,  men  stærkere. 

Almindelige  Fejl.  Som  foregående,  endvidere 
vil  Albuerne  let  stikke  frem,  og  Bøjningen  lægges  for 
meget  ned  i Lænden. 

Kropkredsning.  Fødderne  til  Siden,  hoftefat.  Be- 
vægelsen som  ved  Hovedkredsning.  Overkroppen  føres  rundt 
i en  stor  Kreds  følgende  en  Linje  lagt  gennem  Slutstillingerne 
af  Kropfældning  fremad,  Sidebøjning  til  højre  og  venstre  og 

stor  Bagudbøjning.  Indånding  mens  man  går  bagover,  Ud- 
ånding mens  man  går  forover. 

Øvelsen  gør  svimmel,  når  den  tages  mere  end  nogle  få 
Gange  i Træk  til  samme  Side. 

Virkninger.  Arbejde  for  alle  Muskler  på  nedre 
Del  af  Overkroppen;  stærk  Æltning  af  Bugindvoldene; 
hurtigt  skiftende  Trykforandringer  i Bryst-  og  Bughulen, 
fremmende  for  Blodstrømmen  i Bughule  og  Bækken. 

Almindelige  Fejl.  Bækkenet  tager  for  megen 
Del  i Bevægelsen.  Hovedet  følger  ikke  med  ved  Bøj- 
ningen bagud. 


Øvelser  for  Skulder-  og  Armmusklerne. 

Armstrækning.  Armene  bøjes  opad  med  et  raskt 
Ryk,  så  at  den  let  lukkede  Hånd  kommer  til  at  stå  på  Siden 
af  Skulderrundingen ; de 
stødes  derpå  opad,  fremad, 
opad-bagud  eller  ud  til 
Siden,  idet  Fingrene  sam- 
tidigt strækkes. 

Armstrækninger  kan 
udføres  såvel  i stående 
som  i fremadfældet,  bag- 
udbøjet  eller  fremliggende 
Stilling. 

Vi  rk  ni  nger. 

Arbejde  for  alle  Arm- 
muskler , for  Musk- 
lerne fra  Skulderbla- 
det til  Armen  og  for 
Musklerne  for  Krop- 
stammen til  Skulder- 
bladet. Armbøjningen  trækker  Skuldrene  stærkt  tilbage 
og  er  derfor  rigtigt  udført  en  udmærket  Øvelse  for 

Holdningen.  Som  alle  hastige  Øvelser  vir- 
ker Armstækninger  fremskyndende  på  Hjærte- 
slaget. 

Almindelige  Fejl.  Kroppen  holdes 
ikke  rolig;  Hovedet  stikkes  frem  og  Læn- 
den svejes;  Armenene  stødes  ikke  frem  nøj- 
agtigt i de  rigtige  Retninger;  de  bøjede  såvel 
som  de  strakte  Arme  holdes  ikke  langt  nok 
tilbage;  Armene  holdes  i Strækstillingen  ikke 
helt  strakte  i Albu-  Hånd-  og  Fingerled. 
Armslag.  Armene  bøjes,  så  at  de  ligger 
vandret  foran  Kroppen  med  omtrent  Bryst- 
breddes Afstand  mellem  Fingerspidserne  (Fig.  8), 
derpå  hugges  Hænderne  vandret  ud  til  Siden 
Fig.  7.  Og  lidt  bagud. 

Virkninger.  Som  ovenstående. 
Almindelige  Fejl.  Halsen  skydes  frem;  Slaget 
gøres  skråt  nedad. 

Armslag  med  Håndvending.  Ar- 
mene fremstrakte  med  Håndfladerne  mod  hin- 
anden; Slaget  vandret  lige  til  Siden,  samtidigt 
vendes  Hænderne  med  Håndfladen  nedad. 

Virkninger.  Som  ovenstående. 

Almindelige  Fejl.  Ryggen  run- 
des, Skulderbladene  trækkes  fra  hinanden, 

Halsen  skydes  frem. 

Armsving  (Fig.  9).  Armene  svinges  fra 
bagud-nedad  strakt  til  opad  strakt  Stilling. 

Øvelsen  udføres  bedst  i fremadfældet  Stilling. 

Virkninger.  Som  ovenstående. 

Almindelige  Fejl.  Halsen  skydes 
frem;  Svingene  gøres  for  små. 

Øvelser  for  Hofte-  og  Benmusklerne. 


Benføring.  Den  ene  Hånd  er  støttet  — fatter  om  en 
Sengestolpe,  Dørlås  e.  ].,  man  står  på  samme  Sides  Ben  og 


29 


fører  det  andet  strakt  fremad  og  derpå  i en  Bue  ud  til 
Siden  og  bagud. 

Virkninger.  Arbejde  for  Hofte- 
og  Sædemusklerne  og  for  Knæstrækkerne  ; 
afleder  Blodet  fra  Bækkenorganerne,  kan 
derfor  virke  gavnligt  ved  Blodoverfyld- 
ning i disse  og  i Kønsdelene  og  ved 
Hæmorroider. 

Almindelige  Fejl.  Overkroppen 
holdes  dårligt,  det  bærende  Ben  bøjes  i 
Knæleddet,  det  bevægede  Ben  holdes  ikke 
strakt  og  løftes  ikke  højt  nok  ud  til 
Siden. 

Dyb  Knæbøjning.  Man  bøjer  ned  i 
Knæerne  til  hugsiddende  Stilling;  Hænderne 
hofte-  eller  nakkefat  eller  Armene  strakte  opad. 

Øvelsen  kan  gøres  sværere  ved,  at  man 
har  Vægte  i Hænderne  eller  en  Sandpose  Fig.  9. 
på  Hovedet,  ved  at  man  under  Strækningen 

standser  midtvejs  og  atter 
bøjer  ned,  ved  at  man 
udfører  hele  Bevægelsen 
hastigt,  eller  ved  at  man 
gør  et  Spring  i Vejret  fra 
den  hugsiddende  Stilling. 
Udført  på  et  Ben,  idet 
det  andet  holdes  løftet 
fremad  er  den  dybe  Knæ- 
bøjning for  de  fleste  over- 
ordentlig anstrængende. 
(Fig.  11). 

I den  hugsiddende 
Stilling  kan  man  gøre 
FiS-  10-  Armdeling  (Fig.  10)  eller 

Hoveddrejning. 

Virkninger.  Kraftigt  Arbejde  for  den  store  Sæ- 
demuskel og  for  Benets  Strækkemuskler , men  også 

andre  Benmuskler,  Hoftemusklerne  og  en  Del  af 
Kroppens  Muskler  sættes  i Virksomhed;  smidiggør 
Hofte-,  Knæ-  og  Ankelled;  styrker  Fodhvælvingen; 
styrker  Knæleddet  og  forebygger  derved  Knæli- 
delser; afleder  Blod  fra 
det  øvrige  Legeme  ved 
Optagelse  af  Blod  i de 
store  arbejdende  Muskler. 
Udført  med  stærkt  skilte 
Knæ  modvirker  den  Kal- 
veknæethed. 

Almindelige  Fejl. 
Hælene  holdes  ikke  sam- 
lede, Knæerne  ikke  nok 
adskilte,  Overkroppen 
bøjes  forover. 

Knæstrækning 

fremad.  Stående  på  det  ene 
Ben  bøjer  man  det  andet  op,  f .1 

til  Låret  ligger  vandret,  og  ) J 

strækker  det  derpå  lige  fremad. 

Virkninger.  Ud- 
retter Lændes  vejningen; 
meget  stærk  Sammen- 
trækning af  Musklerne 
på  Lårets  Forside. 

Almindelige  Fejl. 

Overkroppen  lægges  for- 
over, det  bærende  Ben 
bøjes,  det  bevægede  Ben 
strækkes  ikke  nær  nok 
vandret  fremad. 

Udfald  (Fig.  12).  Man 
falder  ud  skråt  fremad,  idet 

Kroppen  holdes  stiv,  og  bøjer  i Udfaldet  godt  ned  i det  forreste 
Knæ.  Hænderne  på  Hofterne,  eller  man  bøjer  Armene  opad  og 


Fig.  12. 


gør  under  Udfaldet  en  Strækning  opad  med  den  Arm,  som 
svarer  til  det  forreste  Ben,  nedad-bagud  med  den  anden. 

Virkninger.  Styrker  og  smidiggør  Benene  og 
giver  Færdighed  i raske  og  tillige  vel  afvejede  Be- 
vægelser. 

Fodkredsning.  Stående  på  det  ene  Ben  strækker 
man  det  andet  fremad  og  udfører  en  Kredsbevægelse  med 
Foden,  således  at  Hælen  holdes  stille,  medens  Fodspidsen 
omskriver  en  Cirkel. 

Virkninger.  Arbejde  for  Underbenets  Muskler; 
fremmer  Blodomløbet  i Foden  og  giver  derved  Varme. 
Et  godt  Middel  mod  kolde  Fødder. 

Almindelige  Fejl.  Hælen  holdes  ikke  stille; 
hele  Benet  bevæges;  der  lægges  ikke  Kraft  nok  i Fodens 
Bevægelser. 


2.  Ligevægtsøvelser. 

I Modsætning  til  Øvelserne  for  bestemte  Muskelgrupper 
tager  Ligevægtsøvelserne  en  stor  Mængde  af  Legemets  Musk- 
ler i Brug,  de  giver  derfor  et  over  hele  Legemet  fordelt  Ar- 
bejde, om  end  særligt  Benmusklerne  må  virke  kraftigt.  Man 
får  da  ved  alle  lettere  Ligevægtsøvelser  hurtigt  en  behagelig 
Følelse  af  Varme  i Kroppen,  uden  at  Hjærteslaget  er  blevet 
0Pjaget;  de  sværere  Ligevægtsøvelser,  hvor  de  pludselige  Ba- 
lance-Tab må  afbødes  ved  voldsom  Spænding  af  enkelte 
Muskler,  snart  på  et  Sted  af  Kroppen,  snart  på  et  andet, 
kan  derimod  være  strabadserende  nok. 

løvrigt  kendetegnes  Ligevægtsøvelserne  ved  at  kræve  et 
fint  Sammenspil  af  alle  virksomme  Muskler.  Derved  giver 
de  Dygtighed  i at  styre  Musklerne  sikkert  og  fint,  de  giver 
Færdighed  i at  flytte  Tyngdepunktet  ved  små  næsten  umærke- 
lige Bevægelser,  de  giver  det  Herredømme  over  Kroppen,  som 
er  den  legemlige  Forudsætning  for  Anstand  og  Ynde. 

Ligevægtsøvelserne  er  således  værdifulde  Øvelser,  som 
burde  bruges  langt  mere  end  Tilfældet  er,  særligt  en  så  yp- 


perlig  Ligevægtsøvelse  som  Linegang  (Linedans)  burde  dyrkes 
flittigt  af  unge  Piger,  og  den  medtages  derfor  her,  uagtet 
den  Udspænding  af  en  Line,  som  kræves,  ikke  lader  sig  ud- 
føre i ethvert  Hjem,  lettest  kan  det  ske  i en  Have. 

Slutstaende  Hælhævning.  Fødderne  sluttes  sam- 
men, og  man  løfter  sig  på  Tå  og  holder  sig  i denne  Stilling, 
så  højt  på  Tå  som  muligt,  idet  man  udfører  Halsvridninger, 
Hovedkredsning,  Sidebøjning  eller  andre  Bevægelser,  som  gør 
det  vanskeligere  at  holde  Ligevægten. 

Bensving  til  Siden.  Stående  på  det  ene  Ben  svinger 
man  det  andet  raskt  i en  Bue  til  Siden  forfra  bagud  og  til- 
bage igen,  uden  at  det  sættes  ned. 

Tåstående  Benløftning.  Stående  på  Tå  på  det  ene 
Ben  løfter  man  det  andet  fremad,  så  højt  som  muligt.  Man 
skifter  derpå  Ben  med  et  Hop,  uden  at  sætte  Hælene  til 
Gulvet. 


stre  Knæ  som  muligt.  Derpå  Udfald  på  det  andet  Ben. 

Ligevægtsgang.  Man  går  på  hele  Foden  eller  på 
Tæerne  frem  ad  et  Gulvbrædt,  en  Gulvfuge  eller  et  Lige- 
vægtsbrædt  (Fig.  14).  På  dette  sidste  kan  man  yderligere 
udføre  Vendinger,  gå  baglængs,  gøre  dyb  Knæbøjning,  idet 
man  står  på  tværs  af  Brædtet  osv. 

Linegang.  På  en  Ståltråd  eller  et  Reb,  som  er  spændt 
over  to  Bukke  mellem  Kroge,  som  er  skruede  i Gulvet  ved 


Udfalds- 


stående Ben- 
løftning. Man 

gør  et  Udfald 
fremad  med  ven- 
stre Fod,  stræk- 
ker venstre  Arm 
opad,  højre  Arm 
nedad , løfter 
højre  Ben  bagud 
og  bøjer  derpå  så 
dybt  ned  i ven- 


Fig.  13. 

to  modsatte  Vægge,  øver  man  sig  først  i at  stå  på  den  ene 
Fod , idet  man  langsomt  og  prøvende  løfter  den  anden  op 
fra  Gulvet,  derpå  øver  man  sig  i at  stå  på' begge  Fødder  og 
endelig  i at  gå  forlængs  og  baglængs. 


Stå  på  Hænder.  Man  stiller  sig  forved  en  Væg,  sæt- 
ter Hænderne  pa  Gulvet  godt  en  Fodlængde  fra  Væggen  og 
gør  et  Benopslag,  så  at  Fødderne  når  op  og  støtter  imod 
Væggen.  I denne  Stilling  søger  man,  idet  man  holder  Nak- 
ken bagover,  at  tage  Fødderne  ud  fra  Væggen  og  holde  Lige- 
vægten på  Hænderne. 


3.  Åndedrætsøvelser. 

Åndedrættet  er  tor  Legemet , hvad  Trækket  i Skorstenen 
er  for  Ilden  på  Arnen,  et  kraftigt  Åndedræt,  et  godt  Træk 
får  Livsluen  til  at  brænde  klart. 

Sadolin:  Gymnastik  i Hjemmet.  3 

Nutidens  Mennesker  med  de  hyppige  Stofskiftesygdomme 
har  imidlertid  et  svagt  Træk.  Man  kunde  spørge,  om  det 
er  fordi  Folk  nu  har  så  travlt,  at  de  ikke  har  Tid  til  at 
ånde  dybt.  Men  når  man  har  travlt,  ånder  man  netop  mere, 
end  når  man  holder  sig  i Ro,  om  end  det  bliver  et  uroligt 
Åndedræt.  Midt  i al  Travlheden  er  det  da  også  den  mage- 
lige Ro,  som  kendetegner  Nutidens  Kulturliv  — for  Muskler- 
nes Vedkommende.  Ikke  alene  de  mange,  som  kun  arbejder 
med  Hovedet:  Videnskabsmænd , Kontorfolk,  Lærere,  Jour- 
nalister o.  s.  v.,  men  også  mange  af  dem,  hvem  Arbejdets 
Deling  har  givet  Plads  ved  en  Maskine,  bag  en  Disk,  på  en 
Sporvogn,  i en  Systue  . . . .,  har  i deres  daglige  Syssel  ingen 
Tilskyndelse  til  at  ånde  dybt,  de  tvinges  aldrig  til  at  ånde  af 
fulde  Lunger. 

Det  er  ene  og  alene  kraftig  Legemsbevægelse,  som  giver 
et  kraftigt  Åndedræt ; derfor  skal  Børn  have  Lejlighed  til  at 
løbe,  derved  udvikles  deres  Lunger,  og  derfor  må  stillesid- 
dende voksne  gøre  Åndedræts-Gymnastik. 

Åndedrættets  Indvirkning  på  Legemet  falder  væsenligst  i 
tre  Dele:  det  virker  på  Lungerne  selv,  fremmer  deres  Blod- 
forsyning og  Ernæring,  derfor  giver  et  svagt  Åndedræt  Mod- 
tagelighed for  Luftrørskatar  og  Brystsyge;  det  virker  på 
Blodomløbet,  dels  ved  at  suge  Blodet  op  gennem  de  store 
Arestammer,  dels  ved  at  påvirke  Hjærtet  selv  med  et  ryth- 
misk  Tryk,  idet  Lungerne  omfatter  Hjærtet  som  en  Hånd, 
der  griber  om  det;  og  endelig  virker  det  på  Stofskiftet,  sør- 
ger for  hele  Ilttilførslen  og  bortskaffer  det  meste  af  Kulsyren 
og  andre  af  Iltningens  ubrugelige  og  giftige  Slutstoffer. 

Der  er  stor  Forskel  på  den  overfladige  Ånding  og  det 
dybe  Åndedrag.  Ved  almindelig  rolig  Ånding  er  Luftskiftet 
omtrent  500  kub.  cm.,  ved  dybest  mulig  Ud-  og  Indånding  kan 
det  stige  til  3000  kub.  cm.  og  endnu  mere.  Dette  Luftskifte- 
kan  aflæses  på  Andingsmåleren  (Spirometret),  man  kan  her- 
ved få  et  Udtryk  for  sin  Dygtighed  til  at  ånde.  Et  andet  Mål 
får  man  ved  med  et  almindeligt  Bandmal  at  tage  Omkredsen 
af  Brystkassen  i Højde  med  Brystvorterne  både  i stærkest 

Udånding  og  i stærkest  Indånding ; Forskellen  på  disse  to 
Mål  viser  Brystkassens  Rørlighed  og  derigennem  Lungernes 
Udvidelse.  Dette  sidste  Mål,  som  enhver  let  kan  tage  på 
sig  selv , kan  man  bruge  som  en  Kontrol  af  Gymnastikkens 
Virkning,  når  man  måler  omhyggeligt  og  tager  flere  Mål 
hver  Gang. 

Åndedrætsøvelserne  svarer  ganske  til  den  øvrige  Gymna- 
stik deri,  at  Bevægelserne  skal  gennemføres  i fuld  Udstræk- 
ning fra  Grænse  til  Grænse.  Dette  Krav  på  hel  Bevægelses- 
Bane  er  en  af  de  Ting,  der  kendetegner  den  rationelle  Gym- 
nastik i Modsætning  både  til  Idrætten  og  det  legemlige  Ar- 
bejde, og  som  giver  Gymnastikken  dens  enestående  Evne  til 
på  kort  Tid  at  gennemarbejde  hele  Legemet , så  at  ikke  en 
Celle  undgår  dens  Påvirkning. 

Når  den  usammensatte  gymnastiske  Øvelse  tager  et  eller 
et  Par  Led  i Brug  på  en  sådan  Måde,  at  de  bøjes  helt  sam- 
men og  strækkes  helt  ud,  og  når  dette  efterhånden  sker  med 
alle  Led  i Legemet,  så  er  til  sidst  alle  de  Dele,  som  ligger 
lejrede  omkring  Knoglerne : Nerver,  Årer,  Muskler,  Ledkapsler, 
senede  Hinder  . . . bievne  skiftevis  udspændte  og  sammen- 
knugede, derved  vil  den  stående  Vævsvædske  i hver  en- 
kelt lille  Del  blive  trykket  bort  og  ny  suget  til,  der  sker 
en  Gennemstrømning  i alle  Væv,  som  når  ud  i alle  Kroge. 

Ved  dybt  Åndedræt  sker  noget  lignende  for  de  indre  Or- 
ganers Vedkommende,  særligt  ved  de  Åndedrætsøvelser,  hvor- 
ved Kroppen  krummes  sammen  under  Udåndingen,  voldes  der 
store  Trykforandringer  i Bryst-  og  Bughulen,  der  virker  som 
en  indvendig  Massage  af  Organerne. 

Ved  Andedrætsøvelser  skal  der  lægges  lige  så  megen 
Kraft  i Udåndingen  som  i Indåndingen;  Hvilestillingen,  om- 
kring hvilken  det  rolige  Åndedræt  svinger,  er  en  Midtstilling, 
Brystkassen  kan  gøre  omtrent  lige  store  Udslag  op  over  den 
og  ned  under  den,  og  skal  man  vedligeholde  Brystkassens 
Bevægelighed , må  man  holde  Banen  farbar  lige  til  Grænsen 
i den  ene  Retning  så  vel  som  i den  anden. 

Andedrætsøvelserne  har  altså  en  dobbelt  Opgave:  for  det 

3* 

foiste  at  bevaie  den  Smidighed  i Overkroppen,  som  muliggør 
et  frit  og  fuldt  Åndedræt,  dette  sker  hovedsageligt  ved  kraf- 
tigt Arbejde  med  de  Muskler,  som  drager  Ribbenene  opad 
og  nedad , og  uden  at  Kroppens  oprette  Holdning  væsenligt 
ændres ; for  det  andet  at  frembringe  store  Trykforandringer  i 
Bryst-  og  Bughulen,  dette  finder  Sted  ved  skiftevis  Udspæn- 
ding og  Krumbøjning  af  Hvirvelsøjlen,  idet  Åndedrætsmusk- 
lerne samtidigt  arbejder. 

Stående  dyb  Brystånding.  Man  står  i almindelig 
opret  Stilling  og  ånder  langsomt  og  kraftigt  ind  og  ud,  idet 
man  løfter  og  sænker  Brystkassen  så  stærkt  som  muligt. 

Gående  dyb  Brystånding.  Man  går  rundt,  idet 

man  samtidigt  løfter  sig  på  Tå,  retter  sig  i Vejret  og  ånder 
dybt  ind;  når  Indåndingen  er  på  sit  Højeste  standser  man, 
sænker  Hælene  og  ånder  ud. 

Ånding  med  Halsføring  bagud.  Man  ånder  dybt 
ind,  idet  man  skyder  Halsen  stærkt  bagover  med  Hagen  ind- 
dragen og  ånder  ud,  idet  man  atter  lader  Halsen  gå  forover 
til  opret  Stilling. 

Bugånding.  Man  løfter  Brystkassen  så  højt  man  kan 
og  holder  den  fæstnet  i denne  Stilling,  derpå  ånder  man  ud 
ved  en  stærk  Sammendragning  af  Bugmusklerne  og  lader  Ind- 
åndingen ske  ved  atter  at  slappe  dem. 

Mellemgulvsånding.  Idet  man  står  rolig  i opret 
Stilling  ånder  man  ind  ved  en  Sammendragning  af  Mellem- 
gulvsmusklen , hvad  der  giver  sig  til  Kende  ved  at  Bugvæg- 
gen skydes  frem,  og  ånder  atter  ud  ved  at  trække  Bugvæggen 
ind,  så  at  Mellemgulvet  skydes  i Vejret. 

Lungespidsånding.  Man  trækker  Halsen  bagover  og 
fører  Skuldrene  opad  og  bagtil,  så  at  man  løfter  de  øverste 
Ribben  så  højt  som  muligt,  herved  vil  særligt  den  øverste 
Del  af  Lungerne  fyldes;  ved  Udåndingen  lader  man  Halsen 
gå  forover  og  fører  Skuldrene  nedad  og  fortil,  så  at  Nøgle- 
benene trykker  ned  på  de  første  Ribben. 

Vekselsidig  Ånding  ved  Sidebøjning.  Man  står 
med  den  ene  Hånd  på  Hoften , den  anden  på  Nakken ; idet 

man  nu  gør  en  Kropbøjning  til  den  Side,  hvor  man  har 
hoftefat,  løfter  man  den  modsatte  Albu  stærkt  i Vejret  og 
udvider  denne  Sides  Brysthalvdel  og  dermed  Lungen. 

Dyb  Ånding  med  Armføring  til  Siden.  Man 
står  med  Armene  rakt  fremad  og  ånder  dybt  ind,  idet  man 
fører  Armene  bagud  og  lidt  opad;  Udåndingen  sker,  idet 
man  fører  Armene  fremad  igen  til  vandret  Stilling. 

Dyb  Ånding  med  Armføring  og  Rygbøjning. 
Man  ånder  dybt  ind,  idet  man  strækker  Armene  i Vejret  og  retter 
Ryggen  stærkt,  man  holder  sig  lidt  i denne  spændte  Stilling 
med  fyldte  Lunger,  slapper  derpå  Musklerne  og  ånder  ud, 
idet  man  foretager  en  Bøjning  forover  med  Sammenklemning 
af  Brystkassen,  så  at  Hænderne  mødes  nede  ved  Knæerne. 

Dyb  Ånding  med  Armføring  og  Rygbøjning 
samt  Hælhævning  og  Knæbøjning.  Øvelsen  udføres 
som  ovennævnte  med  det  Tillæg,  at  man  under  Indåndingen 
løfter  sig  på  Tå  og  under  Udåndingen  gør  en  dyb  Knæbøj- 
ning, så  at  Armene  kommer  ind  mellem  Benene  og  Albuerne 
trykkes  sammen  af  Lårene. 


V.  Sandows  Gymnastik. 


Den  Gymnastik,  som  bærer  Navn  efter  Athleten  Sandow, 
ei  ikke  sa  meget  et  System  som  en  Methode , en  særegen 
Øvelsesmåde , som  afviger  fra  den  eller  de  Måder , som  bru- 
ges i anden  Gymnastik.  Den  udmærker  sig  ved  at  være 
den  Måde,  hvorved  man  hurtigst  og  stærkest  får  Musklerne 
til  at  tiltage  i Omfang,  derfor  er  den  en  velegnet  Forskole 
for  Athleter. 

Sandows  Gymnastik  virker  udviklende  på  Åndedrættet, 
den  giver  Musklerne  et  kraftigt  Arbejde  uden  at  opjagé 
Hjærteslaget , den  giver  Viljen  Herredømme  over  Musklerne 

både  i Henseende  til  Kraftytring  og  til  den  enkelte  Muskels 
Udskillelse,  og  den  gør  det  let  at  sammensætte  alsidige  Øvel- 
sesrækker og  gennemarbejde  alle  Muskler. 

Det  vilde  derfor  være  urimeligt  at  lade  Athleterne  have 
denne  Gymnastik  for  sig  selv,  den  egner  sig  fortrinligt  for 
unge  spinkle  Mænd , som  vil  ind  i en  Livsstilling,  hvor  et 
vist  Mål  af  legemlig  Udvikling  er  ønskeligt,  eller  for  unge 
Piger,  hos  hvem  den  kvindelige  Veghed  er  så  udpræget,  at 
det  bliver  sygeligt  og  uskønt,  men  også  for  fede  Folk.,  som 
på  en  ufarlig  Måde  vil  bortskaffe  noget  af  det  overflødige  Fedt, 
og  for  mange  andre.  Den  er  i det  hele  et  værdifuldt  Tillæg 
til  Gymnastikken  i Hjemmet ; men  de  færreste  vil  være  i 
Stand  til  at  bruge  den  med  fuldt  Udbytte  uden  først  at 
have  søgt  en  Sandow-Skole  i nogle  Måneder. 

Øvelsesmåden  kendetegnes  væsenligst  ved  at  Bevægelserne 
sker  med  Selvhæmning.  Når  man  t.  Eks.  udfører  den 
Øvelse  at  bøje  en  Arm  i Albuleddet,  så  gennemfører  Bøje- 
musklerne  Bevægelsen  mod  en  uafbrudt  Modstand  fra  Strække- 
musklens  Side,  og  denne  Modstand  gøres  så  stærk,  at  Boje- 
musklerne  kun  med  den  yderste  Anspændelse  kan  overvinde 
den.  Idet  Armen  derpå  strækkes  byttes  Rollerne  om , nu 

skal  Strækkemusklen  have  Overtaget.  Man  forstår,  at  denne 
Kamp  mellem  to  hinanden  modvirkende  Muskelgrupper  (An- 
tagonister), som  på  ethvert  Punkt  skal  på  det  nærmeste 
holde  hinanden  Stangen  og  dog  ved  den  enes  Overmagt  give 
en  jævnt  fremadskridende  Bevægelse,  nødvendiggør  en  uaf- 
brudt Fremledning  af  på  en  Gang  stærke  og  vel  afvejede  Nerve- 
strømme. For  at  opnå  dette  må  Opmærksomheden  samle 
sig  om  Øvelsen  og  uden  Ophør  være  rettet  mod  Musklerne. 
Der  kommer  herved  en  nøje  Forbindelse  mellem  Hjernen  og 
Musklerne,  idet  den  Overgang  til  mere  eller  mindre  automa- 
tisk Virksomhed,  som  ellers  går  for  sig,  når  Bevægelser  er 
indøvede,  her  udelukkes.  Og  Viljen  er  her  tilmed  stillet  ene 
som  Drivkraft  uden  den  Hjælp  udefra,  som  ved  de  forskellige 
Idrætter  ydes  som  Tilskyndelse  fra  Følelsens  Side,  ved  mange 
Redskabsøvelser  i Modstandens  givne  Mål  o.  s.  v. , derved 

bliver  den  Magt  Viljen  får  over  Musklerne  her  så  uafhængig 
af  ydre  Omstændigheder  som  muligt. 

Det  er  en  Selvfølge,  at  denne  Opmærksomhedens  Optaget- 
hed, dens  Fordybelse  i Muskel-Sammendragningerne,  om  man 
så  må  sige,  gør  — i Modsætning  til  de  automatiske  Bevæ- 
gelser: Gang,  jævnt  Løb,  langsom  Cykle-Kørsel  osv.  disse 
Øvelser  til  et  Hjernearbejde.  De  kan  derfor  ikke  bruges  som 
hvilegivende  Syssel  efter  strængt  Tankearbejde,  men  på  den 
anden  Side  er  Hjernen  helt  i Hvile  så  snart  en  Bevægelse  er 
endt,  der  er  ikke  den  vedvarende  spændte  Tilstand  som  f.  Eks. 
under  Fægtning,  og  der  er  ingen  Nervepirring  som  Følge  af 
mislykkede  Bevægelser  som  under  lawn-tennis.  Det  er  en 
stor,  men  rolig  Kraftudfoldelse  fra  Hjernens  som  fra  Musk- 
lernes Side,  der  kræves. 

Bevægelserne  føres  også  ved  disse  Øvelser  helt  igennem. 
Dette  kan  udpræges  yderligere  ved  en  Fordobling  af  den 
sidste  Del  af  Bevægelsen;  for  at  blive  ved  Armbøjningen  vil 
man  da,  når  Underarmen  er  bøjet  helt  op,  slappe  den  lidt 
og  atter  trække  den  stærkt  ind  mod  Overarmen. 

Øvelserne  kan  udføres  med  Håndvægte  på  et  Par  Pund 
i Hænderne  eller  med  Modstand  af  elastiske  Snore,  men  dette 
er  unødvendigt  og  er  en  Afvigelse  fra  Methoden  i dens 
Renhed. 

De  fleste  vil  let  kunne  gøre  en  Selvhæmnings-Bevægelse 
med  Armene , derimod  vil  det  falde  vanskeligere  at  arbejde 
på  denne  Måde  med  Benene.  Man  har  heri  et  Bevis  på,  at 
den  alsidigere  Brug  af  Armene  ikke  alene  har  indøvet  visse 
bestemte  Færdigheder , men  i det  hele  bragt  Armenes  Musk- 
ler nærmere  ind  under  Hjernens  Styre. 

Hvad  de  enkelte  Øvelser  vedrører,  så  er  de  her  mindre 
end  ved  anden  Gymnastik  bundne  til  visse  givne  Former. 
Enhver  usammensat  naturlig  Bevægelse  kan  udføres  med  Selv- 
hæmning, og  det  gælder  netop  om  ikke  for  meget  at  få  Ind- 
øvelsen af  Musklernes  Sammenspil  indskrænket  til  Bevægelser 
i et  Par  Planer. 

VI.  Gymnastik  med  Redskab. 


Det  er  ikke  nødvendigt  at  have  Redskaber  til  sin  Rådig- 
hed for  at  kunne  gøre  Gymnastik;  man  kan  med  de  frit- 
stående Øvelser  alene  give  Kroppen  en  alsidig  gymnastisk 
Gennemarbejdning  og  danne  en  god  Holdning.  Jo  kyndigere 
i Gymnastik  man  er , desto  bedre  kan  man  drage  Nytte  af 
Øvelser  uden  Redskab;  og  ved  Gymnastik  i Hjemmet  bort- 
laldei  desuden  det  Hensyn  , at  visse  Redskabsøvelser  (Spring 
m.  m.)  udvikler  Kappelyst,  Behændighed,  Hurtighed  o.  s.  v& 
Men  der  er  nogle  store  Muskelgrupper,  som  ikke  kommer  til 
at  arbejde  med  deres  hele  Kraft  uden  særlige  Redskabers 
Hjælp  (Hævøvelser) , og  endvidere  er  det  ved  den  ensomme 
Gymnastik  i Hjemmnt  lettere  at  holde  ud  med  blandede  Øvel- 
ser, det  giver  mere  Afveksling,  og  mange  Redskabsøvelser, 
Vægtstem  t.  E.,  giver  en  god  Motion  uden  at  kræve  den 
Årvågenhed  overfor  Formen  som  de  fritstående  Øvelser. 

Af  de  mange  Redskaber,  som  anvendes  til  Gymnastik, 
medtages  her  kun  sådanne,  som  nemt  kan  haves  og  bruges 
i en  Stue. 


1.  Øvelser  ved  Bom. 

Bommen.  I en  Dørkarm  fastskrues  to  Fyrretræs-False, 
som  når  fra  øverst  til  nederst  og  i det  meste  af  deres  Længde 
er  gennemborede  med  Huller  i en  Afstand  af  3 — 4 Tommer 
indbyrdes.  Gennem  disse  Huller  sættes  Jernbolte,  og  på  dem 
hviler  en  Tværstang,  Bommen,  som  kan  være  af  Bøgetræ, 
Asketræ  eller  Fyrretræ;  i sidste  Tilfælde  må  den  være  lidt 
sværere  for  at  holde.  Ved  Hjælp  af  de  mange  Huller  kan 
den  flyttes  op  og  ned  og  derved  gøre  Tjeneste  ved  en  Del 
forskellige  Øvelser. 

Underliggende  Armbøjning.  Man  tager  fat  om 
Bommen,  som  er  sat  omtrent  i Hoftehøjde,  med  Greb  oven- 
fra (Overgreb)  og  godt  og  vel  Skulderbreddes  Afstand  mellem 

Hænderne,  og  går  så  frem  eller  kaster  Fødderne  frem,  til 
man  ligger  i en  skrå  Stilling  dels  hængende  i Hænderne  og 
dels  hvilende  på  Hæ- 
lene. Fra  denne  Stil- 
ling gør  man  Arm- 
bøjninger, så  at  Bry- 
stet når  op  til  Bom- 
mens Underkant,  idet 
man  holder  sig  strakt 
og  stiv  med  Brystet 
fremme  og  Skuldrene 
tilbagetrukne. 

Buehæng.  Bom- 
men i Skulderhøjde, 
man  tager  fat  om  den 
som  ved  ovennævnte 
Øvelse  og  går  derpå 


Kroppen  og  Benene  hænger  lige 
Den  samme  Øvelse  udført 


bagud  med  Fødderne,  til 
man  hænger  i en  Bue  hvi- 
lende på  Tåspidserne.  I 
denne  .Stilling  kan  man  løfte 
sig  op  og  føre  Kroppen 
frem  til  underliggende  Stil- 
ling. 

Krophævning.  Man 

tager  fat  om  Bommen  fra 
neden  (Undergreb)  med  Hæn- 
derne i lidt  mere  end  Skul- 
derbreddes Afstand  fra  hin- 
anden og  løfter  ved  en  Arm- 
bøjning Kroppen  op,  så  at 
Brystet  rører  ved  Bommen; 
Nakken  holdes  godt  bag- 
over, den  nederste  Del  af 
ned. 

med  Overgreb  er  noget  svæ- 

rere.  Man  skal  da  under  Krophævningen  føre  Albuerne  ud 
til  Siden,  så  at  der  kunde  lægges  en  Stok  fra  den  ene  til 
den  anden  bag  om  Ryggen. 

Kropsænkning  i én 
Arm.  Man  griber  om  Bom- 
men fra  modsatte  Sider,  hæ- 
ver sig  op,  til  Armene  er 
stærkt  bøjede  i Albuleddene, 
slipper  med  den  ene  Hånd 
og  bliver  — om  muligt  — 
hængende  i den  anden  bøjede 
Arm,  hvorpå  man  langsomt 
sænker  Kroppen. 

Denne  Øvelse  danner  en 
Slags  Indledning  til  den 
overordenlig  svære  Øvelse  at 
hæve  sig  op  i én  bøjet 
Arm. 

Spændbøjning.  Øvelsen  udføres  som  den  alt  be- 
skrevne Spændbøjning  ved  Væg,  kun  at  man  her  fatter  om 
Bommen  med  Hænderne  og  derfor  kan  skyde  Skuldrene  frem 
efter  med  større  Kraft.  Bommen  stilles  i Førstningen  så  højt 
op  som  muligt,  men  kan  efterhånden  sænkes,  hvorved  Ryg- 
gens Bagudbøjning  bliver  større  og  Øvelsen  sværere. 

Fra  underliggende  Stilling  med  Undergreb  kan  man  ved 
et  raskt  Kast  med  Kroppen  svinge  sig  op  i Spændbøjning 
med  Bommen  liggende  i Vinklerne  mellem  Tommel-  og  Pege- 
fingre, og  Tommelfingrenes  Spids  støttet  mod  den.  Fra  Spænd- 
bøjningen kan  man  atter  gå  ned  i underliggende  Stilling  eller 
op  i strækstående  Stilling, 

Benfæstet  Bagudbøjning.  Man  stiller  Bommen  i 
Hoftehøjde,  hægter  det  ene  Ben  op  over  Bommen,  så  at 
denne  ligger  i Knæhulen,  tager  hoftefat,  nakkefat  eller  stræk- 
ker Armene  i Vejret  og  gør  en  stærk  Bagudbøjning.  Man 


■or* 


Fig.  17. 

passer  at  have  det  bærende  Ben  stående  lodret  og  at  skyde 
Brystet  godt  frem  under  Bevægelsen. 

Brystning.  Hvis  Dørkarmen 
er  tilstrækkelig  høj  til  denne  Øvelse, 
stiller  man  Bommen  i Albuhøjde, 
tager  fat  med  Overgreb  og  i Skul- 
derbreddes Afstand,  sætter  af  med 
begge  Fødder  og  stemmer  sig  op, 
til  man  holder  Ligevægten  på  de 
trakte  Arme  med  Brystet  godt 
fremme  og  Hagen  indtrukken.  Der- 
på vender  man  Hænderne,  og  idet 
man  bøjer  sammen  i Hofteleddet 
— som  en  Foldekniv  — , gør 
man  en  langsom  Kulbøtte  over 
Bommen  med  Benene  hele  Tiden 
strakte  i Knæleddene. 

Man  kan  også  komme  op  i 
den  håndstående  Stilling  (Bryst- 
ningen) ved  at  gøre  et  Opsving 
for  om  Bommen  svarende  til 
den  omtalte  Nedgang. 

Siddende  Vending.  Man 
stiller  Bommen  i Hoftehøjde  og 
sætter  sig  sidelængs  op  på  den 
hvilende  på  det  ene  Lår  med 
det  andet  Ben  hængende  frit 
ned  og  Hænderne  på  Hofterne. 
Med  et  raskt  Sæt  drejer  man 
sig  derpå  om  til  den  anden 
Side.  Øvelsen  er  en  Behændig- 
hedsprøve. 

Hængende  Benløftning 
fremad.  Man  sætter  Bommen 
højt  op,  så  at  man  kan  hænge  lige  ned.  Derpå  løfter  man 
det  ene  Knæ  op,  til  Benet  danner  rette  Vinkler,  og  strækker 

det  så  lige  fremad,  eller  man  løfter  begge  de  strakte  Ben 
fremad  og  holder  dem  her,  så  længe  man  kan,  eller  udfører 
en  Spredning  og  Samling , mens  man  holder  dem  så  vidt 
muligt  i vandret  Stilling. 

Øvelsen  er  sværere  at  udføre  i en  Bom  end  (som  vist  på 
Billedet)  i en  Ribbevæg,  hvor  Krydset  er  støttet. 


2.  Øvelser  med  Håndvægte. 

e håndvægtene  er  Jernvægte  af  forskellig  Størrelse  formede 

saledes,  at  de  falder  godt  i Hånden.  De  mindre  på  2,  3,  5, 
8,  10,  20  og  30  er  for  én  Hånd  og  har  derfor  et  kort 

Mellemstykke,  som  kan  være  af  Træ  eller  overtrukket  med 
Læder,  da  Jern  er  koldt  at  tage  på.  De  større  Vægte  er 
Kuglestænger  med  en  længere  Tværstang  til  samtidigt  Greb 
med  begge  Hænder. 

Handvægtsøvelserne  er  komne  noget  i Vanry,  fordi 
de  jævnligt  er  bievne  misbrugte  under  ukyndig  Ledelse 
eHei  uden  Ledelse , i tidligere  Tiders  Rekrut-Optugtelse  brug- 
tes de  til  „Stroppeture"  , og  endnu  bruger  vore  Athleter  de 
svære  Vægte  sådan  , at  de  er  svejryggede  omtrent  alle  som 
én ; brugt  på  rette  Måde  er  de  ypperlige  Øvelser. 

For  de  mindre  ihærdige  er  det  lettere  at  arbejde  med 
Håndvægte,  især  tunge  Håndvægte,  end  med  fri  Øvelser,  fordi 
Vanskeligheden  her  er  given  med  den  ydre  Modstand,  hvor- 
imod man  ved  de  fleste  andre  Øvelser  selv  skal  frembringe 
eller  dog  forøge  Vanskeligheden  ved  at  indtage  en  vis  Hold- 
ning eller  ved  Selvhæmning.  Og  da  den  større  Byrde  gør 
Arbejdsmængden  større,  kan  man  ved  Hjælp  af  Vægte  for- 
holdsvis hurtigt  skaffe  sig  en  god  Motion. 

Med  de  lettere  Håndvægte,  2 — 10  i Hænderne,  kan 
man  udføre  de  fleste  af  de  almindelige  fri  Øvelser,  som  der- 
ved forstærkes ; dog  bør  man  undgå  at  gøre  stærke  Stød, 
da  der  herved  rykkes  i Leddene,  mere  end  de  har  godt  af. 

Med  de  tungere  Vægte  udfører  man  hovedsageligt  Op- 
svingning,  Opstødning  og  Opstemning.  Man  kan  også  gøre 

dybe  Knæbøjninger  med  en  Kuglestang  i de  bøjede  Arme, 
eller  liggende  på  Ryggen  med  Armene  strakte  forbi  Hovedet 
løfte  en  Kuglestang  i Vejret,  så  at  Armene  står  lodrette. 

En  god  Øvelse  for  Mænd  er  én-Hånds-Opstødning  af  en 
Vægt  på  30  'tt.  Man  tager  derved  Armens,  Skulderens  og 
hele  Kropstammens  Muskulatur  i Arbejde.  Hvem  der  er  til- 
bøjelig til  at  blive  ked  af  de  daglige  Øvelser,  kan  man  til- 
råde at  skaffe  sig  en  sådan  Vægt  og  gøre  en  Snes  Opstød- 
ninger  med  hver  Hånd  om  Morgenen;  det  kan  man  let 
komme  afsted  med , det  giver  ikke  så  lidt  Arbejde  og  det 
kan  tit  lokke  flere  Øvelser  efter  sig.  For  de  mange,  som 
ved  daglig  Cycling  bruger  Benenes  Muskler,  er  en  sådan 
Håndvægtsøvelse  et  heldigt  Tillæg , idet  derved  også  Over- 
kroppens og  Armenes  Muskler  bliver  tagne  i Brug. 

Den  mest  anvendte  Håndvægtsøvelse  er  de  hastige  Kreds- 
sving med  Armene,  der  opjager  Hjærteslaget  uden  at  give 
Musklerne  Lejlighed  til  kraftige  Sammentrækninger,  da  den 
desuden  ikke  — som  det  gerne  antages  — giver  smidige 
Skulderled,  er  den  i det  hele  ikke  meget  værd.  Heller  ikke 
de  almindelige  hastige  Håndvrikninger  er  til  synderlig  Nytte, 
Særlig  gode  er  derimod  de  forskellige  Armføringer  og  Arm- 
sving i fremadfældstående  og  udfaldstående  Stilling. 

Ved  Håndvægtsøvelser  er  det  vanskeligt  at  lade  være  med 
at  holde  Vejret,  man  må  derfor  jævnligt  være  opmærksom  på 
sit  Åndedræt  og  søge  at  ånde  roligt  og  dybt. 

3.  Øvelser  med  Jernstav. 

Jernstaven  (den  finske  Stav),  har  en  Længde  af  1 
Meter  og  en  Vægt  af  6 — 8 Pd.  Vægten  regnes  at  passe 
til  ens  Kræfter,  når  man  holdende  om  Enden  af  den  kan 
løfte  den  op  og  med  god  Form  holde  den  i stiv  Arm  nogle 
Sekunder. 

Stavøvelserne  er  for  største  Delen  de  samme  Øvelser, 
som  her  findes  under  „Øvelser  for  bestemte  Muskelgrupper", 
men  som  bliver  sværere,  idet  Stavens  Vægt  for  det  meste  vil 

findes  som  en  Tyngde  i Enden  af  den  Vægtstangsarm,  der 
bevæges.  Her  skal  derfor  kun  særskilt  nævnes  nogle  få  Øvel- 
ser, som  får  et  eget  Præg  ved  Brugen  af  Stav. 

løvrigt  vil  Brugen  af  Jernstav  ikke  alene  gøre,  at  Øvel- 
serne stiller  Krav  til  større  Kraft,  men  også,  at  den  rette 
Form  snarere  overholdes,  og  at  man  ved  daglig  Gymnastik  i 
Hjemmet  lettere  holder  Lysten  i Live. 

Ligesom  ved  Håndvægtsøvelser  er  der  også 
ved  Stavøvelser  en  Fristelse  til  at  holde  Vej- 
ret, som  man  med  Flid  må  modstå. 

Strækstående  Bagudbøjning.  Man 
staar  med  Fødderne  skilte,  fatter  om  Stavens 
Ende  og  løfter  den  op  over  Hovedet  og  gør, 
idet  man  ånder  dybt  ind,  en  Bagudbøjning  i 
den  øverste  Del  af  Ryggen.  Man  holder  sig 
lidt  i denne  Stilling,  der  giver  en  stærk  Ud- 
spænding af  Brystmusklerne  — som  det  daglige 
Arbejde  stadig  trækker  sammen  — sænker  derpå 
Staven  og  ånder  ud.  En  kraftig  og  velgørende 
Holdningsøvelse. 

Stavvending  ovei’  Hovedet  (Fig.  20). 
Man  holder  Staven  i de  yderste  Ender,  fører  den 
ud  til  venstre  Side,  således  at  venstre  Arm 
er  strakt,  højre  bøjet  hen  foran  Panden,  derpå 
lægger  man  Staven  om  på  Ryggen  bag  Skul- 
derbladene, hvor  den  holdes  i bøjede  Arme, 
så  fører  man  den  over  til  højre  Side  og 
Fig.  20.  endelig  hen  foran  Kroppen,  hvor  den  holdes  i 
strakte  Arme. 

Bevægelsen,  som  gør  Skuldrene  smidige,  udføres  en  halv 
Snes  Gange  til  samme  Side,  derpå  til  den  modsatte. 

Overtrædning  (Fig.  22).  Man  bøjer  det  ene  Ben  i 
dile  Led  og  løfter  Foden  lige  op  over  Staven  mellem  Hæn- 
derne. Så  snart  man  har  trådt  over  retter  man  sig. 

Øvelsen  er  alsidig  og  kraftigt  virkende,  særlig  smidiggør 

den  Hofteleddene  og  lader  Bagmusklerne  trække  sig  stærkt 
sammen. 

Fremadfældstående  Armstrækning.  Man  træder 
ud  til  Siden  med  Fødderne,  tager  Staven  om  bag  Nakken  og 
indtager  fremadfældet  Stilling;  herfra  gør  man  Armstrækninger 
opad,  idet  man  under  Armbøjningen  trækker  Staven  ned  på 


Ryggen.  Denne  Armstrækning  kan  også  udføres  i udfalds- 
stående Stilling  (Fig.  21). 

En  god  Holdningsøvelse. 

Benløftning  bagud  og  Stavløftning  opad.  Man 

fatter  Staven  pa  Midten  med  den  ene  Hånd  og  løfter  den  i 
Vejret  med  strakt  Arm;  samtidigt  løfter  man  det  modsatte 
Ben  strakt  bagud. 

Holdnings-  og  Ligevægtsøvelse. 


Fig.  21. 


Fig.  22. 

4.  Øvelser  med  Spiraler,  elastiske  Snore 
og  andre  Redskaber. 

Stålspiralen  er  omtrent  en  Alen  lang  og  har  et  Hånd- 
tag i hver  Ende.  De  almindelige  og  mest  nyttige  Spiraler 
ei  indiettede  til  at  strække  ud,  andre  til  at  bøje  sammen. 
Foruden  de  sædvanlige  med  et  Håndtag  til  hver  Hånd, 
har  man  også  længere  Spiraler,  som  i den  ene  Ende- bærer 
en  Stigbøjle  til  en  Fod.  Stålspiralen  er  i Modsætning  til 
de  elastiske  Snore  uopslidelig. 

Øvelserne  med  Spiral  er  væsenligst  Udadstrækning 
eller  Tilbageføring  af  Armene,  helst  udførte  i let  fremad- 
fældet  Stilling,  herved  trækkes  Skuldrene  tilbage  og  Brystet 
skydes  frem,  Spiralerne  kaldes  derfor  med  Rette  for  chest- 
expanders  (Brystudvider).  Man  må  vogte  sig  for  at  slippe 
den  udspændte  Spiral,  da  den,  idet  den  springer  tilbage,  kan 
ramme  én  i Ansigtet. 

Med  Stigbøjlespiralen  han  man  også  sætte  Kroppens  og 
Benets  Muskler  i Arbejde. 


De  elastiske  Snore  er  i den  senere  Tid  indførte  i Form 
af  mere  sammensatte  Apparater  (Phelans,  Sandows  osv.),  men 
dette  er  en  unyttig  Vidtløftighed ; man  har  kun  Brug  for  to 
3 — 4 Alen  lange  Snore,  som  i den  ene  Ende  samles  i en 
Ring  og  i den  anden  Ende  bærer  hver  sit  Håndtag.  Når 
man  anbringer  nogle  Kroge  til  Ringen  i forskellig  Højde,  kan 
man  ved  Hjælp  af  dette  nemme  Redskab  skaffe  sig  en  svag 
elastisk  Modstand  mod  alle  mulige  Bevægelser.  Et  sådant 
Par  Snore  kan  fås  for  4 — 5 Kr.  og  kan  tilrådes  som  et  godt 
Hjælperedskab  ved  Gymnastikken  i Hjemmet. 

Øvelserne  med  de  elastiske  Snore  giver  sig  af  sig 
selv  for  den,  der  er  kendt  med  fritstående  Øvelser.  Man  kan 
tage  fat  med  hver  Hånd  i et  Håndtag  eller  med  en  Hånd 
eller  en  Fod  i begge  Håndtag  og  så  gøre  Armføringer,  Ben- 

føringer,  Kropbøjninger  osv.  Modstanden  kan  man  afpasse 
ved  at  trække  Snoren  mere  eller  mindre  langt  ud. 


Ueftergivelige  Snore  med  Vægte  kan  man  også 
bruge  til  at  skaffe  sig  en  Modstand  mod  de  forskelligste  Be- 


Fig.  23. 


Fig.  24. 


vægeiser.  Snorene  er  almindelige  tynde  Reb  (Tøjsnore),  de 
bærer  i den  ene  Ende  en  Vægt,  som  kan  øges  ved  Pålæg- 
ning eller  Tilhægtning  af  andre  Vægte,  de  løber  over  Tridser 
og  bærer  Handtag  i den  anden  Ende.  Man  kan  købe  de 
forskellige  Dele  og  selv  sammensætte  Apparatet. 

Sadolin:  Gymnastik  i Hjemmet.  4 

Øvelserne  med  disse  Snore  er  de  samme  som  med 
de  elastiske,  men  Modstanden  er  af  en  anden  Art : den  kan 
let  gøres  så  stor  det  skal  være. 

Køller  til  Køllesving  (indian  clubs)  er  almindeligvis 
pæreformede  Trækøller  af  forskellig  Størrelse  og  Vægt  (4  — 
10  Pd.). 

Øvelserne  med  Køller,  Køllesvingene,  giver  især 
stærke  og  smidige  Hånd-  og  Skulderled,  de  giver  Arbejde 
til  hele  Armens  Muskulatur,  til  Skuldermusklerne  og  til  Musk- 
lerne fra  Kropstammen  til  Armen,  de  er  tillige  Behændig- 
hedsøvelser. 

Man  indøver  først  de  simpleste  Sving  (se  Billederne)  og 
kan  sa  efterhånden  udpønse  andre  mere  sammensatte  eller 
lægge  Mærke  til  sådanne  ved  Opvisninger;  alt  i alt  er  der 
en  Uendelighed  af  Køllesving. 

Gaertners  Ergostat  er  en  lille  Maskine,  hvori  en 
Jernskive  kan  drejes  rundt  ved  Hjælp  af  et  Håndsving  under 
stadig  Gnidningsmodstand,  som  man  kan  gøre  større  eller 
mindre  ved  at  flytte  en  Skydevægt  frem  eller  tilbage.  Mod- 
standen virker  jævnt  og  ensartet;  Arbejdets  Størrelse  for  hver 
Omdrejning  kan  aflæses  i Kilogram-Meter,  et  Tælleværk  viser 
hvor  mange  Omdrejninger,  der  gøres. 

Arbejdet  ved  Ergostat  giver  god  Motion  uden  at 
anstrænge,  idet  en  stor  Del  af  Legemets  Muskler  bringes  i 
Virksomhed,  medens  det  største  Arbejde  pålægges  et  Par  af 
de  kraftigste  Muskelgrupper:  Hvirvelsøjlens  og  Hofteleddets 
Strækkemuskler.  Man  opnår  herved  den  Fordel,  som  en  sådan 
Fordeling  af  Arbejdet  altid  giver:  stor  Arbejdsmængde  og 
ringe  Anstrængelse.  Den  jævne,  vedholdende  og  efterhånden 
automatiske  Bevægelse  ved  Ergostaten  giver  således  den  størst 
mulige  Motion  med  det  mindst  mulige  Forbrug  af  Nervekraft. 

VII.  Ansigtsgymnastik. 


Man  kan  indvende  imod  Ansigtsgymnastikken,  at  Trækkene 
bør  forme  sig  frit  under  Indflydelse  af  de  skiftende  Sinds- 
tilstande; men  en  lignende  Indvending  vilde  vel  kunne  gøres 
mod  Gymnastikkens  Indgreb  i Holdning  og  Bevægelse.  Og  det 
er  desuden  ikke  Sindet  alene,  som  præger  Ansigtsudtrykket, 
også  den  almindelige  Ernæring,  Blodomløbs-Forholdene,  Hudens 
Tilstand  osv.  har  hver  sit  at  sige.  Der  kan  derfor  nok  være 
Mening  i at  gøre  Gymnastik  med  et  slapt  og  farveløst  Ansigt 
for  at  skaffe  Udtryksmusklerne  (de  mimiske  Muskler)  større 
Spænding  (Tonus)  og  Huden  livligere  Blodstrømning  og  bedre 
Ernæring.  Sammen  med  Øvelser  for  Holdningen  og  Øvelser 
for  Halsen  vil  da  Øvelserne  for  Ansigtet  blive  nogle  af  de 
vigtigste  Led  i en  Gymnastik , som  tilstræber  at  rette  Skøn- 
hedsbrøst (en  kosmetisk  Gymnastik). 

Øvelserne  udføres  foran  et  Spejl.  De  består  væsenligst  i 
Forskydninger  af  Issehuden,  af  Kinderne  og  Munden,  idet  dog 
også  Musklerne  omkring  Øjnene  og  på  Næsen  virker  med. 
Flere  Bevægelser  gøres  bedst  med  Selvhæmning ; man  kan 
også  indføre  en  ydre  Modstand  ved  at  sætte  et  Par  Fingre 
på  hver  Kind  og  udøve  et  svagt  Modtryk , idet  man  drager 
Kinderne  opefter. 

En  særlig  Øvelse,  som  falder  ind  under  Ansigtets  Gym- 
nastik er  Gabningen.  Den  udføres  som  en  almindelig 
langtrukken  og  dyb  Gaben,  adskillige  Gange  i Træk.  Den 
fremkaldes  let  ved  Selvsuggestion,  når  man,  idet  man  åbner 
Munden  mere  og  mere,  gør  en  Række  stødvise  Indåndinger. 

Gabningen  medfører  Sammentrækning  af  Svælgets  Musku- 
latur, den  virker  ind  på  Øre-Svælggangen,  på  Svælget  og 
Struben  og  fremkalder  dybe  Indåndinger.  Den  har  en  gavnlig 
Indflydelse  på  Katarer  af  Øre-Svælggangen. 


4* 

VIII.  Gymnastik  under  særlige  Hensyn. 


For  de  fleste  Mennesker  er  der  et  eller  andet  særligt 
Hensyn  at  tage  overfor  Legemsøvelser;  den,  som  vil  gøre 
Gymnastik  pa  egen  Hånd,  bør  derfor  først  lade  sig  undersøge 
for  at  få  et  kyndigt  Skøn  over,  hvad  der  egner  sig  bedst  for 
hans  Konstitution. 

Den  Vejledning,  en  Bog  kan  give,  vil  jo  kun  kunne 
gælde  i al  Almindelighed,  den  rammer  aldrig  helt  det  enkelte 
Tilfælde;  når  der  i det  følgende  tales  om  Gymnastik  under 
særligt  Hensyn,  er  det  derfor  kun  nogle  af  de  mest  frem- 
trædende Grupper,  hvis  Hovedlinjer  trækkes  op. 


1.  Øvelser  for  sengeliggende. 

Sengelejets  Opgave  er  i adskillige  Tilfælde  den,  at  til- 
vejebringe en  skånende  Hvile  for  hele  Legemet,  således  i 
Sygdomme  med  Feber;  men  i andre  Tilfælde  er  Lidelsens 
Sæde  mere  på  et  enkelt  Sted , og  det  øvrige  Legeme  har 
sit  Bevægelses-Behov  uforandret.  I sådanne  Tilfælde  vil 
en  efter  den  liggendes  hele  Tilstand  afmålt  Øvelsesrække  ikke 
alene  ingen  Skade  gøre,  men  kunne  gøre  den  største  Nytte  i 
Retning  af  at  forebygge  den  Afslappelse,  som  ellers  let  bliver 
en  Følge  af  et  længere  Sengeleje.  Og  der  gives  Tilfælde, 
hvor  Forsømmelsen  af  enhver  udvortes  Behandling  af  Lem- 
merne under  et  langvarigt  Sygeleje  har  medført  blivende 
Lidelser. 

Hvor  Patienten  er  fuldstændig  „hjærtefrisk",  men  t.  E.  lig- 
ger med  en  forvreden  Fod,  kan  han  bruge  Tiden  til  at  ud- 
vikle sine  Arme  på  Sandows  Måde,  han  kan  gøre  Øvelser 
med  Spiral,  Øvelser  for  Bugmusklerne  osv. ; i mere  sygelige 
Tilstande  vil  Massage  over  hele  Kroppen  og  Sygegymnastik 
givet  af  kyndig  Hånd  oftest  være  at  foretrække,  men  hvor 
dette  ikke  kan  opnås,  kan  den  syge  efter  Samråd  med  sin 

Læge  selv  udføre  en  Del  gavnlige  Bevægelser.  Særlig  brug- 
bare er  da:  Kredsdrejning  med  Fødderne,  en  ad  Gangen; 
Spredning  af  de  opadbøjede  samlede  Knæ ; Opløftning  af  det 
strakte  Ben;  Armbøjning  og  -strækning ; Sidevridning  af  Halsen. 
Endelig  kan  dybe  Åndedrag  godt  udføres  i liggende  Stilling, 
de  vil  være  meget  nyttige  for  det  hele  Befindende,  og  de  vil 
næsten  altid  kunne  tåles. 

2.  Øvelser  mod  Holdningsfejl. 

Den  videre  fremskredne  Rygskævhed  kræver  en  særlig 
Behandling  (orthopædisk  Gymnastik,  Bandage);  derimod  kan 
Rundryggethed  og  skæv  Holdning,  som  endnu  ikke  har  fæst- 
net sig  til  en  Misdannelse,  modarbejdes  ved  ligesidige  Øvel- 
ser for  Ryggens  Muskler,  og  disse  kan  nok  foretages  i Hjem- 
met, men  de  må  helst  først  være  indøvede  under  kyndig  Vej- 
ledning. Det  er  sjældent  at  et  Pigebarn  — om  Drenge  kan 
der  slet  ikke  være  Tale  — har  Udholdenhed  nok  til  på  egen 
Hånd  at  gøre  et  dagligt  Arbejde,  som  har  virkelig  Indflydele, 
og  Tilsyn  af  Moderen,  som  selv  oftest  ingen  Kyndighed  har 
i Gymnastik,  er  lidet  værd;  derimod  er  der  Tilfælde,  hvor  en 
Lærerinde  får  overdraget  dette  Hverv,  og  for  slige  Tilfældes 
Skyld  nævnes  her  de  vigtigste  ligesidige  Øvelser,  som  tjener 
til  at  rette  og  styrke  Ryggen,  og  tillige  nogle  Øvelser  for 
Bugmusklerne  og  Lænde-Hoftebensmusklen,  der  oftest  er  svage 
og  slappe,  når  der  er  Fejl  i Holdningen. 

Ensidigt  virkende  Øvelser  rettede  mod  en  mere  udtalt  Ryg- 
skævhed medtages  ikke  her,  da  de  kun  bør  udføres  efter  en 
Anvisning,  som  gælder  det  enkelte  Tilfælde.  Heldigst  er  det 
i så  Fald,  når  både  Barnet  og  dets  Lærerinde  kan  gennemgå 
et  3 — 4 Ugers  Kursus  på  en  orthopædisk  Klinik  for  at  blive 
grundigt  indøvede  i de  redresserende  Bevægelser. 

1.  Tågang  med  Hænderne  nakkefat. 

2.  Tågang  med  Sandpose  på  Hovedet. 

3.  Armstrækstående  dyb  Knæbøjning.  Lærerinden  kan  gøre 
svag  Modstand  mod  Strækningen. 

4.  Fremadfældstående  Armstrækning  opad.  Kan  udføres 
med  Jernstav. 

5.  Fremadfældstående  Udstrækning  af  Spiral. 

6.  Spændbøjning  med  påfølgende  Fremad-nedad-Bøjning. 

7.  Fremligning  på  en  Puf  med  Nedadbøjning  til  Gulvet. 

8.  Fremliggende  Kroprejsning  med  Modstand.  Lærerinden 
øver  et  svagt  Modtryk  på  Barnets  Nakke  eller  dets  Al- 
buer, idet  Overkroppen  løftes  i Vejret. 

9.  Fremliggende  Armstrækning  udad  med  Vægte.  Vægte  på 
3 — 5 Pd.  i Hænderne.  Armene  bøjes  og  strækkes  lang- 
somt ned  til  Siden,  idet  Skulderbladene  holdes  stærkt 
sammendragne. 

10.  Krophævning  i Bom  med  Nakkestøtte.  Barnet  hænger 
ned  i Bommen  med  Undergreb  og  lægger  Nakken 
bagover,  Lærerinden  lægger  en  Hånd  under  Nakken 
og  løfter  med,  idet  Armene  bøjes. 

11.  Håndligning  med  Sandpose  på  Nakken. 


12.  Nakkefatstående  Knæopbøjning  og  Knæstrækning  fremad. 

13.  Rygliggende  Benløftning. 

14.  Rygliggende  Kroprejsning.  Benene  fæstede  skråt  i Vejret. 

15.  Håndliggende  Armbøjning. 

16.  Hængende  Benløftning  fremad. 

1 7 . Opsving  i Bom  og  Kulbøtte  ned  med  langsom  Sænkning 
af  Benene. 

3.  Øvelser  mod  Fedme. 

Den  naturlige  Måde  at  affede  på,  ja,  den  eneste  for- 
svarlige, er  en  gradvis  Forøgelse  af  Legemets  Udgifter  med 
eller  uden  en  Formindskelse  af  dets  Indtægter,  idet  begge 
Dele  iøvrigt  sker  ad  de  sædvanlige  Veje.  Alle  hurtigt  vir- 
kende „Kure“,  enten  det  er  stærke  Sultekure  eller  Brug  af 
Medicin  eller  Mineralvand,  frembringer  deres  Resultat  på  Hel- 
bredets Bekostning  og  er  derfor  rettere  at  anse  for  Kvak- 
salveri  end  for  ægte  Lægekunst. 

En  affedende  Behandling  bør  bestå  enten  alene  i Muskel- 
arbejde eller  Indskrænkning  af  Kosten  til  det  nødtørftige,  kort 
Søvn,  Svedebade,  kolde  Bade  plus  stærk  Legemsbevægelse. 
Kan  man  skaffe  sig  Muskelarbejde  nok,  så  tiltrænges  ingen 
andre  Midler,  så  kan  man  spise  så  meget  man  har  Lyst  og 
dog  blive  af  med  Fedtet;  man  må  kun  ikke  drikke  for  meget 
Spiritus. 

Man  må  imidlertid  have  for  Øje,  at  stor  Fedme  er  en 
sygelig  Tilstand,  som  nedsætter  alle  legemlige  Kræfter  også 
Hjærtets,  man  må  derfor  vogte  sig  for  straks  fra  først  af  at 
gribe  til  voldsomme  Legemsøvelser,  især  må  man  tage  sig  i 
Agt  for  stærk  Cycle-Kørsel ; men  man  må  tillige  vide,  at 
der  som  oftest  skal  meget  til  for  at  få  Fedtet  til  at  svinde, 
når  det  først  har  lagt  sig  til  rette  i solide  Lag,  en  nogenlunde 
magelig  Motion  udretter  intet,  man  må  efterhånden  nå  op  til 
de  højere  Grader  af  legemlig  Anstrængelse,  og  Kunsten  ligger 
derfor  i fra  først  af  at  gøre  det  rette  Valg  af  Legemsøvelse 
og  siden  overholde  den  rette  Stigning. 

I det  hele  vel  egnet  til  Affedning,  men  særlig  i den  første 
Tid  hvor  det  gælder  om  ikke  at  overanstrænge  Hjærtet  er 
Sandows  Gymnastik.  Sammen  med  den  kan  man  drive  læn- 
gere Fodvandringer.  Når  man  herved  har  hærdet  sig  en 
Del,  giver  man  Øvelserne  hjemme  et  Tillæg  af  Arbejde  ved 
Ergostat,  Håndvægtsøvelser,  dybe  Knæbøjninger  - — kan'  dri- 
ves op  til  flere  hundrede  i Træk  — håndliggende  Armbøj- 
ning og  andre  stærkt  virkende  Øvelser.  Ude  opøver  man 
sig  i Løb ; man  kan  begynde  så  småt  det  skal  være,  idet 
man  kan  løbe  lige  så  langsomt  som  man  går,  og  man  kan 
skride  jævnt  fremad,  lægge  lidt  på  hver  Dag;  efterhånden 
vil  man  da  nå  til  et  jævnt  roligt  Udholdenhedsløb  på  en 
halv  til  en  hel  Fjerdingvej,  og  er  man  først  nåt  så  vidt,  så 
er  man  temmelig  sikker  på  at  kunne  i bogstavelig  Forstand 
løbe  Fedtet  af  sig. 

Løbet  er  en  stærk  Legemsbevægelse,  det  giver  Hjærtet  et 
stort  Arbejde,  men  det  er  en  Bevægelse,  Menneskelegemet  er 
indrettet  til,  det  giver  fri  Holdning  og  dybt  Åndedræt,  og 

bruger  temmelig  ligeligt  de  største  Muskelgrupper  Der  er 
kun  den  Vanskelighed  herved,  at  en  Mand,  som  løber,  anses 
tor  tosset,  i den  Grad  har  Nutidens  Kulturmennesker  til  deres 
egen  Skade  vænnet  sig  af  med  at  løbe. 

Har  man  Tiden  til  sin  Rådighed,  er  et  hårdt  legemligt 
Arbejde  den  naturligste  og  tillige  den  morsomste  Måde  at 
bortarbejde  Fedt  på. 

4.  Øvelser  mod  Søvnløshed. 

Et  godt  Middel  mod  den  almindelige  nervøse  Søvnløshed 
er  vedholdende  rolig  Legemsbevægelse  i fri  Luft.  Der  er 
næppe  nogen  bedre  Form  herfor  end  Fodvandringen,  og  den 
kunde  med  Rette  optages  i Rækken  af  Nervekure.  Denne 
jævne  og  stadige  Legemsbevægelse  i den  friske  Luft  bliver 
let  umærkeligt  til  et  anseligt  Muskelarbejde,  som  virker  styr- 
kende og  hærdende,  og  samtidig  har  Hjærnen  Hvile,  medens 
de  skiftende  Sanseindtryk  giver  en  nerveberoligende  Under- 
holdning. 

Flere  af  disse  Fortrin  går  man  nødvendigvis  Glip  af  ved 
den  gymnastiske  Hjemmebehandling,  man  må  her  nøjes  med 
det  ene,  den  automatiske  Legemsbevægelse  i frisk  Luft 
d.  v.  s.  ved  åbent  Vindu,  og  denne  skaffer  man  sig  bedst 
gennem  Arbejde  ved  Ergostat. 

Også  en  sygegymnastisk  Almenbehandling  kan  bruges 
som  søvnbringende  Middel. 

Mere  øjeblikkeligt  søvndyssende  virker  Hovedkredsningen, 
som  udføres  i siddende  Stilling,  således  at  Hovedet  føres 
jævnt  og  langsomt  rundt  i eliptiske  Kredse,  idet  man  særlig 
lægger  det  godt  bagover;  50—100  Gange  i Træk. 


5.  Øvelser  for  at  fremme  Afføringen. 

Det  er  en  velkendt  Sag,  at  en  slap  Tilstand  af  Bugmusk- 
lerne er  en  uheldig  Omstændighed  for  Afføringen.  Man  kan 

tænke  sig  dette  som  en  Følge  af,  at  Tarmene  her  dingler 
løst  mellem  hverandre , medens  de , når  Bugmusklerne  er 
strammere  og  deres  Spænding  større . ved  enhver  Bevægelse 
af  Kroppen  trykkes  ind  mod  hverandre  og  derved  giver  hver- 
andre, Tarmkrøset , Omentet  og  andre  Bugindvolde  en  Slags 
gensidig  Massage,  hvorved  Blodomløbet  fremmes,  Musklerne 
i Tarmvæggene  ægges  og  sygelige  Dannelser  fjærnes.  Denne 
Forklaring  er  dog  ikke  enegyldig,  der  er  også  andre  For- 
hold, som  gør  sig  gældende  (Refleksvirkning),  men  sikkert 
er  det  i hvert  Fald , at  der  er  en  Forbindelse  mellem  Bug- 
musklernes Tilstand  og  Tarmmusklernes  Virksomhed. 

I Tilfælde  af  træg  Afføring  eller  skiftende  hård  og  løs 
Afføring  er  der  derfor  Grund  til  at  sørge  for  at  sætte  sin 
Bugvæg  i god  Stand  ved  Øvelser.  Ved  en  mere  hårdnakket 
Forstoppelse  bør  der  dog  altid  foretages  en  grundig  Under- 
søgelse, som  kan  afgøre,  om  der  er  særlige  Årsager  tilstede, 
og  Øvelserne  må  ofte  indgå  som  Led  i en  fuldstændig  Kur: 
Ordning  af  Kosten,  Mavemassage,  Vandomslag,  Udskylninger 
o.  dsl. ; i visse  Tilfælde,  hvor  Forstoppelsen  skyldes  en  kramp- 
agtig Sammendragning  af  Tarmmuskulaturen,  tåles  Øvelser 
ikke,  og  Behandlingen  må  en  Tid  lang  være  udelukkende 
skånende. 

I Almindelighed  har  Legemsbevægelse  af  enhver  Art  en 
heldig  Indflydelse  på  Tarmvirksomheden,  dels  ved  at  gavne 
den  hele  legemlige  Tilstand,  dels  derved,  at  Bugmusklerne 
må  medvirke  ved  de  fleste  Bevægelser.  En  særlig  kraftig 
Virkning  opnås  ved  de  egenlige  Øvelser  for  Bugmusklerne, 
af  hvilke  her  gives  et  Udvalg : 

Rygliggende  Rejsning  til  Siddestilling. 

2.  Rygliggende  Bensvingning  til  Siden. 

3.  Håndliggende  Armbøjninger  og  Benkast  frem  og  til- 
bage. 

4.  Hængende  Benløftning. 

5.  Opsving  på  Bom  og  langsom  Kulbøtte  ned. 

6.  Underlivs-  og  Mellemgulvsånding. 

7.  Benfæstet  Bagudbøjning. 

8.  Stående  Sidevridning. 

9.  Strækstående  Kastsidebøjning. 

10.  Hoftefatstående  Kropkredsning. 

11.  Liggende  Kroprulning. 

Liggende  udstrakt  pa  Siden  med  Armene  overkors 
toran  Brystet  ruller  man  sig  over  Ryggen  om  på 
den  anden  Side  og  tilbage  igen , adskillige  Gange 
i Træk. 

12.  Støtstående  Bækkenkredsning. 

Man  tager  fat  med  Hænderne  i hver  sin  Side  af 
en  Dørkarm  eller  i Bommen,  og  idet  man  lader 
Fødderne  og  Skuldrene  være  faste  Punkter,  om- 
tegner man  med  Bækkenet  den  størst  mulige  Rund- 
kreds, først  til  den  ene  Side,  så  til  den  anden. 

13.  Arbejde  ved  Ergostat. 


6.  Øvelser  for  gamle  Folk. 

Det  er  en  Misforståelse,  at  gamle  Folk  ikke  har  andet  at 
gøre  for  deres  Helbred  end  at  skåne  sig.  Også  deres  Ånde- 
dræt, Blodomløb  og  Fordøjelse  trænger  til  den  Hjælp,  som 
Legemsbevægelsen  kan  yde.  Man  kan  da  også ' se  gamle 
Folk  være  på  Færde  og  tage  Del  i legemlige  Sysler  lige  til 
det  sidste,  og  på  den  anden  Side  ser  man  ældre  Folk  blive 
svagelige,  når  de  trækker  sig  tilbage  fra  deres  Virksomhed 
og  sætter  sig  stille  hen  for  at  nyde  Alderdommens  Otium 
også  i legemlig  Ro  og  Mag. 

Man  kunde  vel  næsten  sige,  at  der  er  ingen,  for  hvem 
Gymnastiken  i Hjemmet  kan  have  så  megen  Betydning  som 
netop  for  de  gamle  Mennesker.  Yngre  Personer  rører  sig 
uvilkårligt  en  Del  i Dagens  Løb,  de  går  ud  i al  Slags  Vejr 
og  kommer  omkring  så  mange  Steder,  at  der  af  og  til  fal- 
der lidt  Motion  af.  Men  gamle  Folk  lever  ofte  så  stille  og 
roligt  og  omgærdet  af  så  megen  Varsomhed,  at  deres  daglige 
Færd  ikke  medfører  nogen  videre  Legemsbevægelse.  Derimod 

har  de  gerne  både  Tid  og  Stadighed  til  en  Gang  om  Dagen 
at  gennemgå  en  Række  Øvelser  hjemme  hos  sig  selv. 

Gamle  Folk  kan  udføre  Flertallet  af  ’ de  her  optegnede 

o 

Øvelser  for  bestemte  Muskelgrupper  og  Anded rætsøvelser,  end- 
videre Øvelser  med  elastiske  Snore  og  Ergostat.  De  må 
undgå  alle  hastige  og  voldsomme  Bevægelser  og  vogte  sig 
for  alle  Øvelser,  som  kan  give  Mulighed  for  Fald.  De  bør 
give  sig  mere  Tid  end  yngre  Mennesker  har  nødig  og  tage 
et  lille  Pusterum  mellem  de  enkelte  Øvelser. 

7.  Øvelser  for  Kvinder. 

Der  findes  i den  kvindelige  Bygning  ikke  nogen  Sær- 
egenhed, som  gør,  at  ikke  alle  de  her  opførte  Øvelser  skulde 
kunne  bruges  af  sunde  Kvinder.  Det  siger  sig  selv,  at  visse 
Øvelser,  såsom  at  stå  på  Hænder,  at  bøje  op  i én  Arm  o.  a.  1., 
ikke  vil  blive  forsøgte,  men  selv  disse  vilde  ikke  være  til 
Skade,  når  iøvrigt  den  legemlige  Udvikling  var  dertil.  Hel- 
sunde er  Kvinderne  i de  øvre  Samfundslag  imidlertid  sjæl- 
dent, derfor  er  større  Agtpågivenhed  nødvendig  ved  voksne 
Kvinders  Gymnastik  end  ved  Mænds.  Særligt  må  blod  fattige 
og  muskelsvage  Kvinder,  hos  hvem  der  kan  være  Fare  for 
Forskydninger  af  de  indre  Organer,  være  varsomme,  det  må 
frarådes  dem  at  indlade  sig  på  stærke  Bagudbøjninger,  Op- 
sving på  Bom,  Løftning  af  større  Vægte  og  overhovedet  alle 
Kraftanstrængelser. 

Under  de  månedlige  Perioder  må  Øvelserne  være  meget 
lette,  under  Svangerskab  afbrydes  de.  Derimod  er  de  til  den 
største  Nytte  og  bør  dyrkes  med  Kraft  i den  vanskelige 
Overgangsalder  omkring  40 — 50. 

De  Øvelser  Kvinderne  særligt  har  Gavn  af,  og  som  det 
ikke  noksom  kan  tilrådes  dem  at  dyrke,  er:  Øvelser  for  Bug- 
musklerne, Øvelser  for  Ryg-  og  Nakkemusklerne,  Øvelser  for 
Halsmusklerne,  Andedrætsøvelser  og  Ligevægtsøvelser 

En  mere  udbredt  Brug  af  disse  Øvelser  vilde  gøre  de 

hos  Kvinder  så  overmåde  hyppige  Lidelser:  Tarmslappelse 
Hovedpine  og  kolde  Fødder  sjældnere.  Kvinder,  der  har 
født  Børn,  vilde  ved  disse  Øvelser  få  deres  Underlivsvægge 
førte  tilbage  til  den  normale  Tilstand.  Og  der  vilde  blive 
mere  Skønhed  i Verden,  når  der  kom  mere  både  af  fjedrende 
Spænstighed  og  af  sikkert  Nervestyrke  over  de  unge  Kvin- 
ders Bevægelser , og  når  de  midaldrende  Kvinder  ikke  så  tit 
nærmede  sig  Grænsen  af  ikke  at  være  selvbevægende  Væsner. 

Legemsøvelserne  har  til  alle  Tider  været  Mændenes  Sag, 
det  var  dem,  der  stred  sig  frem  imod  Naturkræfternes  Mod- 
stand, og  dem,  der  drog  i Leding  mod  hverandre  indbyrdes. 
Og  endnu  sidder  Lysten  til  Idræt  alle  raske  Drenge  i Blodet^ 
endskønt  de  fleste  af  dem  kan  vente  sig  en  i legemlig  Hen- 
seende yderst  fredelig  Tilværelse;  Kulturen  skåner  Mændenes 
Lemmer.  Men  den  Stordåd,  det  har  været  Kvindens  Sag  at 
øve,  at  bære  et  Barn  under  sit  Hjærte  i 9 lange  Måneder, 
at  føde  det  til  Verden,  og  at  nære  det  ved  sit  Bryst,  den 
kræver  nu  som  altid  Styrke  af  Kvindens  Legeme. 

Derfor  må  man  sige,  at  hvor  herlig  en  Ting  Gymnastikken 
end  er  for  Mændene,  hvor  vel  den  end  både  legemligt  og 
sjæleligt  kan  gøre  dem  skikkede  til  Livets  Kamp , så  kan 
den  dog  gavne  Kvinderne  mere;  det  er  dem,  der  trænger 
mest,  både  for  deres  egen  Skyld  og  for  Slægtens. 

Kvindernes  Gymnastik,  også  som  Øvelser  i Hjemmet,  bør 
blive  så  almindelig  som  Mændenes  er  nu,  ja,  endda  langt 
mere. 


IX.  Sygegymnastik. 


Til  at  give  en  virkelig  indgribende  sygegymnastisk  Be- 
handling hører  der  Kyndighed  og  megen  Øvelse,  men  der  er 
Tilfælde,  hvor  en  sådan  Behandling  ikke  kan  opnås,  og  hvor 

det  dog  er  ønskeligt,  at  Gymnastikken  i Hjemmet  gives  ved 
en  andens  Hjælp,  en  Pårørendes  eller  en  Sygeplejerskes; 
selv  om  det  som  medicinsk  Gymnastik  betragtet  bliver  en 
overfladisk  Behandling,  kan  den  dog  være  til  Nytte.  Her 
skal  derfor  også  nævnes  nogle  af  de  mest  anvendelige  syge- 
gymnastiske  Øvelser. 

Hvilesiddende  Brystløftning  ved  Armene.  Pa- 
tienten sidder  lænet  tilbage  i en  Lænestol  med  ikke  for  hult 
Rygstød,  Hjælperen  står  bag  ved  ham  på  en  Skammel  og 
tager  fat  om  hans  Hænder,  således  at  Pege-  og  Langfingeren 
omfatter  Håndleddet.  Hjælperen  trækker  derpå  op  i Patien- 
tens Arme,  så  at  Ribbenene  løftes,  og  fører  atter  Hænderne  ned, 
så  at  Patientens  Albuled  bøjes.  Dette  vedholdes  som  en 
rythmisk  Bevægelse  følgende  et  Åndedræts  naturlige  Gang. 

Hvilesiddende  eller  liggende  Brystløftning  og 
-Trykning.  Patienten  sidder  tilbagelænet  eller  ligger 
ned.  Hjælperen  skyder  Hænderne  ind  under  Patientens  Skul- 
derblades nedre  Del  og  løfter  i Vejret,  herved  spredes  Rib- 
benene og  der  åndes  ind,  derpå  lader  Hjælperen  Sænkningen 
tilbage  i Hvilestillingen  ske,  idet  han  samtidigt  trykker  ind  på 
Siderne  af  Brystkassen,  så  at  Udåndingen  bliver  stærkere. 

Armbøjning  og  -Strækning  med  Modstand. 
Hjælperen  fatter  om  Patientens  Hånd  som  ved  forrige  Øvelse 
og  gør  en  jævn  ikke  for  stærk  Modstand,  idet  Patienten  sky- 
der Hånden  skråt  fremad  og  trækker  den  tilbage  igen. 

Siddende  Sidevridning  med  Modstand.  Patien- 
ten sidder  ret  op  og  ned  og  gør  Vridninger  til  højre  og  ven- 
stre, medens  Hjælperen  med  Hænderne  foran  og  bagved  hans 
Skuldre  dels  gør  Modstand  mod  Bevægelsen  dels  til  sidst 
søger  at  drive  den  videre. 

Siddende  Bagudfældning  og  Rejsning.  Patien- 
ten sidder  på  en  Puf  og  lægger  sig  bagud  enten  helt  ned 
på  Puffen  eller  ned  på  en  Skråpude  e.  1.,  der  er  lagt  bag 
ham;  Hjælperen  støtter  Knæerne  ved  at  lægge  sine  Hænder 

på  dem;  derpå  rejser  Patienten  sig  langsomt  til  Sidde- 
stilling. 

Hvilesiddende  eller  liggende  Knækredsning. 

I atienten  sidder  i tilbagelænet  Stilling  eller  ligger  ned.  Hjæl- 
pel en  læggei  sin  ene  Hånd  pa  Patientens  ene  Knæ  og  tager 
med  den  anden  om  Svangen  af  Foden  og  udfører  en  Kreds- 
bevægelse med  Knæet,  idet  Foden  kun  går  et  Stykke  frem 
og  tilbage  i lige  Linje. 

Hvilesiddende  eller  liggende  Knæstrækning. 

Hjælperen  har  Tag  som  ved  forrige  Øvelse  og  gør  Mod- 
stand, idet  Patienten  strækker  Knæet  ud.  Når  Benet  er  helt 
strakt,  trækker  Hjælperen  lidt  ud  i det  og  gør  derpå  svag 
Modstand  mod  Opbøjningen. 

Hvilesiddende  med  Hælstøtte  eller  liggende 
Knæspredning  og  -Samling  med  Modstand.  Med 

Hænderne  på  Udsiden  og  Indsiden  af  de  opadbøjede  Knæ 
gør  Hjælperen  Modstand  mod,  at  Patienten  spreder  og  sam- 
ler disse. 

Siddende  eller  liggende  Ankelbøjning  og  -Stræk- 
ning. Mod  Patientens  Bevægelser  i Ankelleddet  gør  Hjæl- 
peren let  Modstand  ved  Tryk  over  og  under  forreste  Del  af 
Foden. 

Siddende  eller  liggende  Kredsdrejning  af  Po- 
den. Hjælperen  lægger  sin  ene  Hånd  på  Patientens  Skinne- 
ben og  tager  med  den  anden  fat  om  Forfoden  og  udfører 
Kredsbevægelse  af  størst  mulig  Omfang,  idet  Hælen  ligger 
stille. 

